Kerajaan timbang tubuh RCI Tabung Haji

KUALA LUMPUR, 20 Zulhijjah 1441H, Isnin – Kerajaan bersedia mempertimbangkan cadangan dan kewajaran menubuhkan Suruhanjaya Siasatan Diraja (RCI) berhubung pelbagai isu yang dikaitkan dengan Tabung Haji.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri, ketika menjelaskan perkara itu mengakui suatu badan bebas dan berkuasa harus diwujudkan untuk meneliti serta menilai transaksi TH.

Sehubungan itu, katanya, siri cadangan yang diutarakan pihak berkaitan demi merungkai polemik mengenai TH akan diputuskan menerusi mesyuarat Jemaah Menteri dalam tempoh terdekat.

Jemaah Menteri dalam tempoh terdekat akan membincangkan sedalam-dalamnya berkenaan isu TH, termasuk cadangan dan kewajaran penubuhan RCI.

“Ingin saya tegaskan bahawa segala yang dilakukan kerajaan adalah dengan niat suci untuk mencari titik penyelesaian yang boleh diterima semua pihak, selain paling penting, untuk pastikan semua urus tadbir TH menepati kepentingannya sebagai institusi milik umat Islam di negara ini.

“Sebagai menteri yang dipertanggungjawab menjaga institusi TH, saya tegaskan bahawa kerajaan akan teliti dan nilai semua transaksi yang dibuat TH.

“Baik yang dibuat sebelum ini atau akan datang. Fokus kerajaan ialah pastikan semua operasi pelaburan TH dijalankan dengan penuh integriti dan beramanah, selari matlamat serta hasrat penubuhannya,” katanya seperti dipetik Berita Harian.

Beliau berkata demikian menggulung perbahasan usul menjunjung kasih titah diraja bagi Jabatan Perdana Menteri (Hal Ehwal Agama) di Dewan Rakyat, hari ini.

Menghargai keprihatinan berhubung TH sehingga menyaksikan isu berkaitan institusi itu sering mengundang ‘pertikaman lidah’ ketika sidang Dewan Rakyat, Zulkifli menyifatkan perdebatan sedemikian adalah petunjuk positif.

“Kita amat memahami bagaimana pandangan yang diberikan Yang Berhormat (YB) semua, kami kumpul dan tengok, bukan sekadar bercakap, berbahas, berhujah, bahkan termasuk bertekak dengan begitu semangat sekali.

“Oleh itu, saya nyatakan isu TH ialah amat penting untuk kita lihat dan fahami dengan sebaiknya. Semua ahli YB suka dengan TH, sokong TH, suka tengok TH naik ke depan dan cuba untuk leraikan semua masalah berkaitan TH.

“Saya nak ucap terima kasih kerana prihatin betul bab TH. Pada masa ini, keutamaan kita adalah pastikan TH bergerak berdasarkan landasan dan matlamatnya,” katanya lantas memberikan salam serta mengakhiri sesi penggulungan.

Seakan belum puas kerana mempunyai pelbagai persoalan yang belum terjawab, beberapa Ahli Parlimen dari blok kerajaan dan pembangkang bangun mencelah bagi mendapatkan penjelasan lanjut.

Sambil menekan butang mikrofon, Datuk Seri Abdul Azeez Rahim (BN-Baling), Datuk Seri Mujahid Yusof (AMANAH-Parit Buntar) dan Datuk Seri Saifuddin Nasution Ismail (PKR-Kulim Bandar Bharu), masing-masing berselang seli mengemukakan soalan.

Desakan dari tiga penjuru itu bagaimanapun gagal membuahkan hasil apabila Zulkifli tetap dengan pendirian untuk mengakhiri sesi penggulungan dengan isu berkaitan TH.

“Oleh kerana saya tiada masa, saya nok (nak) mintok (minta) maaf banyak-banyak, kita sembang luar sana nanti. Assalamualaikum waramatullah hiwabarokatuh,” katanya dalam dialek Terengganu.

Bertindak meleraikan keadaan, Timbalan Yang Dipertua Dewan Rakyat, Datuk Mohd Rashid Hasnon, berkata keputusan memberikan sebarang pencelahan terletak kepada budi bicara menteri, selain sekiranya masih mempunyai waktu untuk berbuat demikian.

“Menteri pun sudah bagi wasalam, menamatkan ucapan beliau,” katanya.


Turki gesa Russia-Ukraine hentikan pertempuran

ANKARA, 28 Rejab 1443H, Rabu – Presiden Turki, Tayyip Erdogan menggesa Ukraine dan Russia segera menghentikan pertempuran dan menggesa mereka menyumbang kepada keamanan dunia.

Erdogan juga berkata, Ankara tidak menentang pembesaran Pertubuhan Perjanjian Atlantik Utara (NATO).

Turki yang merupakan Anggota NATO berkongsi sempadan maritim dengan Ukraine dan Russia bahkan mempunyai hubungan baik dengan kedua-duanya.

Di bawah pakatan 1936, Ankara pada Isnin memaklumkan, negara itu menutup selat Laut Hitamnya ketika pencerobohan Russia ke atas Ukraine, mengehadkan laluan beberapa kapal Russia dari Laut Mediterranean.

Sementara itu, ketika ditanya mengenai permohonan Ukraine untuk menjadi ahli Kesatuan Eropah (EU) pada sidang akhbar di Ankara, Erdogan berkata, Turki, calon EU selama beberapa dekad akan menyokong sebarang pembesaran NATO dan EU.

Erdogan menggesa blok itu untuk menunjukkan ‘sensitiviti sama’ yang ditunjukkannya untuk tawaran keahlian Kyiv sementara bagi permohonan Turki, beliau menyelar negara anggota kerana ‘tidak ikhlas’.

“Adakah anda akan meletakkan Turki dalam agenda anda apabila seseorang menyerang (kami) juga?,” soalnya. – Agensi


Lantik Tun M penasihat SG4 bukan tanda tak hormat Kerajaan Persekutuan

KUALA NERUS, 2 Rabiulawal 1445H, Isnin – Pelantikan Tun Dr Mahathir Mohamad sebagai penasihat empat negeri atau ‘State-Government 4’ (SG4) bukan tanda Perikatan Nasional (PN) tidak menghormati Kerajaan Persekutuan.

Menteri Besar Terengganu, Datuk Seri Dr Ahmad Samsuri Mokhtar berkata, keempat-empat negeri ini hanya berusaha untuk memacu perkembangan ekonomi tempatan.

Justeru, beliau mempersoalkan pihak yang menyifatkan tindakan itu sebagai tidak menghormati Kerajaan Persekutuan.

“Saya tidak faham kerana apa yang kita laksanakan mencari jalan sebanyak mungkin dengan pelbagai cara untuk meningkatkan tahap ekonomi empat negeri yang ditadbir PN.

“Apa juga usaha yang kita buat, adakah ini dikira tidak menghormati kerajaan Persekutuan? Itu yang saya tidak faham sebab pada peringkat ini, kita bekerja erat dengan Kerajaan Persekutuan dengan pelbagai agensi dan kementerian.

“Jadi, saya tidak faham atau mungkin ia hasad dengki atau iri hati pihak tertentu,” katanya seperti dilapor BH.

Mengulas lanjut, Ahmad Samsuri berkata, pihaknya percaya kerajaan negeri wajar mengusahakan pelbagai langkah bagi mencapai objektif pembangunan dan ekonomi yang ditetapkan.

“Saya boleh katakan, dalam pertemuan pertama kerajaan negeri dengan Tun M baru-baru ini, sepanjang 40 minit pertemuan itu, satu pun tidak menyentuh soal politik, sebaliknya hanya bercakap soal pentadbiran dan bagaimana mahu meningkatkan ekonomi,” katanya.

Mempertahan tindakan itu, Ahmad Samsuri menyatakan bahasa sebelum ini pada 2018, Terengganu turut melantik Allahyarham Tan Sri Abdul Khalid Ibrahim yang pernah menjadi Menteri Besar Selangor untuk membantu melonjakkan ekonomi dan pembangunan negeri.


Pelajar tingkatan satu curi RM30 dari tabung surau ditahan reman

AMPANG, 9 Muharam 1444H, Ahad – Seorang pelajar tingkatan satu ditahan polis selepas dia dan rakannya disyaki terlibat mencuri tabung di sebuah surau di Taman Keramat Permai, semalam.

Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian itu disedari selepas seorang pesara berusia 68 tahun melihat tabung di bahagian ruangan solat wanita tertanggal dari kedudukan asal pada jam 6 pagi, 28 Julai lalu.

Katanya, jumlah kerugian dialami sebanyak RM30 dan dia kemudian tampil membuat laporan polis.

“Kami menyiasat dan berjaya menahan seorang remaja lelaki berusia 13 tahun dan seorang lelaki berusia 21 tahun di Tasek Tambahan kira-kira jam 10.10 malam Sabtu (6 Ogos).

“Suspek pertama masih bersekolah di Sri Kembangan Selangor manakala seorang lagi suspek tidak bekerja,” katanya seperti dilapor akhbar tempatan, hari ini.

Dalam pada itu, beliau berkata, sebuah motosikal Yamaha Legenda dengan nombor plat palsu yang digunakan suspek turut dirampas.

“Modus operandi mereka adalah menyasarkan kotak derma masjid. Mereka akan direman untuk siasatan lanjut,” katanya.

Tahanan reman terhadap suspek dibuat pada hari ini di Mahkamah Ampang dan kes disiasat mengikut Seksyen 380 Kanun Keseksaan dan Seksyen 108 Akta Pengangkutan Jalan 1987

Sementara itu, ACP Farouk mengingatkan orang ramai supaya tidak terlibat dalam sebarang jenayah termasuk kecurian dan menggunakan nombor plat palsu.

“Kami menggesa mereka yang mempunyai maklumat mengenai sebarang jenayah di kawasan Ampang Jaya supaya menghubungi balai polis berhampiran,” katanya.


Saeb Erekat disahkan positif COVID-19

RAMALLAH, 21 Safar 1442H, Jumaat – Setiausaha Agung Pertubuhan Pembebasan Palestin (PLO), Saeb Erekat disahkan positif COVID-19.

Jawatankuasa Eksekutif PLO memaklumkan perkara itu dalam satu kenyataan melalui Twitter, semalam.

Dalam satu kenyataan, PLO dan Jabatan Hal Ehwal Perundingan PLO (NAD) berharap Erekat yang juga Ketua Perunding Palestin sembuh segera, serta memohon maaf kerana membatalkan semua temu janji sehingga beliau pulih sepenuhnya.

Media melaporkan, Erekat yang juga antara pemimpin Palestin paling menyerlah di pentas dunia akan kekal tinggal di rumahnya di bandar Jericho, Tebing Barat yang diduduki, mengasingkan diri selepas dijangkiti virus itu.

Susulan pengumuman berkenaan, kebimbangan meningkat terhadap kesihatan Presiden Palestin, Mahmoud Abbas berikutan ahli politik bertemu beberapa hari lepas.

Bagaimanapun, media melaporkan semua yang hadir dalam pertemuan itu disahkan negatif jangkitan COVID-19 yang setakat ini merekodkan lebih 39,500 kes termasuk 335 kematian di Tebing Barat.

Walaupun mempunyai gejala ringan, Erekat, 65, dianggap berisiko tinggi mengalami komplikasi kerana sejarah perubatannya yang mana pada tahun 2012, beliau mengalami serangan jantung dan pemindahan paru-paru pada 2017.

Erekat, memainkan peranan penting dalam politik Palestin selama berdekad-dekad, malah sering menjadi penghubung utama bagi perutusan asing dan media antarabangsa.

Sepanjang karier politiknya, beliau konsisten menyuarakan sokongan terhadap penyelesaian konflik antara Palestin-Israel. – Agensi


Makin serius! Kes COVID-19 global cecah 50 juta

WASHINGTON, 23 Rabiulawal 1442H, Isnin – Jangkitan coronavirus global sudah melebihi 50 juta pada hari Ahad, menurut perkiraan Reuters, dengan gelombang kedua virus dalam 30 hari terakhir menyumbang satu perempat daripada jumlah keseluruhan.

Oktober adalah bulan terburuk bagi wabak ini, dengan Amerika Syarikat (AS) menjadi negara pertama yang melaporkan lebih daripada 100,000 kes harian.

Peningkatan kes di Eropah juga menyumbang kepada kenaikan kes.

Purata tujuh hari terakhir menunjukkan jangkitan harian global meningkat lebih daripada 540,000.

Sementara, lebih daripada 1.25 juta orang meninggal dunia akibat penyakit yang muncul di China akhir tahun lalu itu.

Peningkatan kes baru-baru ini dilaporkan makin mengganas dengan hanya 32 hari untuk jumlah kes meningkat daripada 30 juta menjadi 40 juta bahkan hanya memerlukan 21 hari untuk menambah 10 juta lagi.

Eropah, dengan kira-kira 12 juta kes, adalah wilayah yang paling teruk terjejas, mengatasi Amerika Latin, dengan Eropah menyumbang 24 peratus kematian COVID-19.

Wilayah ini mencatat sekitar satu juta jangkitan baharu setiap tiga hari sekali, menurut analisis Reuters. Itu adalah 51 peratus daripada jumlah global.

Perancis mencatat 54,440 kes sehari pada purata tujuh hari terakhir, kadar yang lebih tinggi daripada India dengan jumlah penduduk yang jauh lebih besar.

Gelombang kedua global menguji sistem penjagaan kesihatan di seluruh Eropah, mendorong Jerman, Perancis dan Britain untuk memerintahkan banyak warganegara kembali ke rumah mereka. – Agensi


KKM larang guna akuarium jual air

BANGI, 3 Muharram 1445H, Jumaat – Kementerian Kesihatan (KKM) menegaskan penggunaan akuarium sebagai bekas penyimpanan air untuk tujuan jualan adalah dilarang, selaras Peraturan 31, Peraturan-Peraturan Makanan 1985.

Ketua Pengarah Kesihatan, Datuk Dr Muhammad Radzi Abu Hassan berkata, menjadi satu kesalahan apabila akuarium yang berfungsi sebagai bekas memelihara ikan dan bukan bertujuan untuk penyimpanan makanan, digunakan sebagai bekas penyimpanan air bagi tujuan jualan.

Beliau berkata, akuarium biasanya diperbuat daripada bahan kaca atau acrylic atau plastik dan berkemungkinan mengandungi bahan kimia seperti plumbum atau phthalates yang boleh larut dalam air, seterusnya mencemarkan air berkenaan sekali gus boleh mengakibatkan kesan kepada kesihatan.

“KKM melalui BKKM (Bahagian Keselamatan dan Kualiti Makanan) akan sentiasa menjalankan pemantauan ke atas penjualan makanan termasuk penjualan minuman yang menggunakan bekas bukan untuk tujuan makanan.

“Pihak KKM ingin menegaskan kepada penjual dan pengguna untuk memandang serius tentang keselamatan makanan dan memastikan makanan yang dijual adalah selamat dan berkualiti untuk semua,” katanya dalam kenyataan, hari ini.

Dr Muhammad Radzi turut menasihatkan orang ramai supaya membeli makanan di premis makanan yang bersih.

“KKM komited untuk memastikan keselamatan dan kualiti makanan terjamin agar kesihatan pengguna sentiasa terpelihara.

“Sekiranya pengguna mempunyai sebarang kemusykilan berhubung sebarang isu keselamatan makanan, pengguna boleh menghubungi mana-mana Pejabat Kesihatan Daerah atau Jabatan Kesihatan Negeri terdekat melalui melayari laman sesawang http://moh.spab.gov.my atau facebook Bahagian Keselamatan dan Kualiti Makanan (BKKM) www.facebook.com/bkkmhq,” katanya.


Israel serbu Universiti Birzeit, culik 5 pelajar Palestin

RAMALLAH, 8 Jamadilakhir 1443H, Selasa – Pasukan khas Israel menculik lima pelajar Universiti Birzeit, utara Ramallah petang Isnin, menurut sumber tempatan dan saksi.

Mereka berkata, bahawa pasukan khas Israel menggunakan van putih dengan plat pendaftaran Palestin untuk menyelinap masuk ke dalam kampus universiti dan menculik lima pelajar dari pintu masuk kampus.

Malah, tentera pengganas turut melepaskan tembakan untuk menyuraikan pelajar lain ketika kejadian penculikan berlaku sehingga mencederakan dua daripada mereka.

Susulan itu, Kementerian Luar Negeri dan Ekspatriat mengecam tindakan tentera Israel menyerbu Universiti Birzeit dan menyerang pelajar kampus itu.

Kementerian dalam satu kenyataan menyifatkan serangan itu sebagai sebahagian daripada pencerobohan pendudukan dan perang berterusan terhadap rakyat Palestin, hak tanah, tapak suci, harta dan institusi mereka.

Bahkan, tindakan Israel berkenaan adalah pelanggaran yang jelas terhadap norma dan undang-undang antarabangsa yang menjenayahkan pencerobohan itu.

Kementerian turut menggesa masyarakat antarabangsa dan institusi Pertubuhan Bangsa-Bangsa Bersatu (PBB), untuk mengecam pencerobohan itu serta serangan dan gangguan terhadap institusi pendidikan Palestin.

Katanya, langkah-langkah perlu diambil mengikut undang-undang antarabangsa dalam memberikan perlindungan kepada rakyat Palestin dan institusi pendidikan mereka. – Agensi


PM junjung kasih Al-Sultan Abdullah sempena ulang tahun ke-2 sebagai Agong

KUALA LUMPUR, 18 Jamadilakhir 1442H, Ahad – Perdana Menteri Tan Sri Muhyiddin Yassin mewakili seluruh rakyat negara ini merafak sembah dan menjunjung kasih sempena ulang tahun kedua Al-Sultan Abdullah Ri’ayatuddin Al-Mustafa Billah Shah menaiki takhta sebagai Yang di-Pertuan Agong hari ini.

Muhyiddin turut mendoakan Al-Sultan Abdullah untuk terus beroleh keberkatan berkekalan.

“Ampun Tuanku. Hari ini 31 Januari 2021 bersamaan 18 Jamadil Akhir 1442H genap dua tahun Yang di-Pertuan Agong menaiki takhta sebagai Yang di-Pertuan Agong ke-16.

“Patik mewakili seluruh rakyat Malaysia berdoa semoga Tuanku terus beroleh keberkatan, kemakmuran dan kesihatan yang berkekalan sebagai Payung Negara. Daulat Tuanku. Menjunjung Kasih Tuanku,” katanya dalam hantaran di Facebook rasmi beliau.

Sultan Abdullah dimasyhurkan sebagai Sultan Pahang keenam, menggantikan Almarhum Paduka Ayahanda Sultan Ahmad Shah Al-Musta’in Billah pada 15 Jan 2020.

Baginda dipilih sebagai Yang di-Pertuan Agong ke-16 pada Mesyuarat Khas Majlis Raja-Raja 24 Jan 2020 dan melafaz sumpah serta menandatangani surat sumpah jawatan sebagai Yang di-Pertuan Agong ke-16 pada 31 Jan 2020. – Bernama


Dianggap beban, rakyat Turki mahu pelarian Syria pulang ke tanah air

ANKARA, 10 Jamadilawal 1442H, Jumaat – 86 peratus responden menginginkan empat juta pelarian Syria yang tinggal di Turki untuk pulang ke tanah air mereka.

Universiti Bilgi di Istanbul dengan kerjasama German Marshall Fund di Amerika Syarikat (AS) melakukan tinjauan itu yang bertajuk Dimensi Polarisasi di Turki 2020.

Tinjauan itu juga dilakukan di 29 bandar melalui sampel 4,000 orang dewasa di Turki.

Sebelum ini, lebih daripada 3.6 juta warga Syria melarikan diri ke Turki akibat perang saudara di negara itu pada 2011.

Pelarian Syria di Turki menjadi sasaran kepada beberapa serangan dan pembunuhan sejak beberapa tahun kebelakangan ini.

Rakyat Turki menganggap kehadiran pelarian Syria mencari tempat perlindungan di Turki sebagai beban hidup mereka serta satu persaingan tidak adil di dalam sektor ekonomi.

Hal ini kerana perniagaan orang Syria tidak berdaftar dan tidak rasmi, selain ribuan syarikat pimpinan rakyat Syria dilancarkan setiap tahun sekali gus menimbulkan kebimbangan besar.

Sementara itu, Pengarah Eksekutif Human Rights Watch (HRW), Kenneth Roth berkata, meskipun Turki mengalu-alukan kehadiran jutaan pelarian Syria, namun statistik semasa menunjukkan penerimaan sosial penduduk tempatan terhadap pelarian itu semakin menurun.

Tahun lalu, pemerintah Turki meluluskan pengusiran 1,000 warga Syria dalam tempoh seminggu dari Istanbul ke wilayah Idlib, Syria yang turut mencetuskan perbalahan. -Agensi


COVID-19: 8 kes direkodkan hari ini, 5 penularan tempatan

PUTRAJAYA, 3 Muharram 1442H, Sabtu – Sebanyak lapan kes baharu COVID-19 yang melibatkan lima kes penularan dalam negara dan tiga kes import dilaporkan hari ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata perkembangan terbaharu itu menjadikan jumlah kumulatif kes positif virus berkenaan sebanyak 9,257 kes dengan kes aktif kebolehjangkitan COVID-19 berjumlah 183 kes.

Katanya tiga kes import yang telah mendapat jangkitan di luar negara itu melibatkan seorang rakyat Malaysia dan dua bukan warganegara.

“Tiga kes import tersebut adalah dari Bangladesh (di Kuala Lumpur), Belanda (di Sarawak) dan Filipina (di Sabah).

“Kesemua lima kes penularan di dalam negara pula melibatkan warganegara Malaysia iaitu kes daripada Kluster Tawar di Kedah,” katanya dalam satu kenyataan hari ini.

Selain itu, Dr Noor Hisham berkata sebanyak empat kes pulih daripada COVID-19 dilaporkan hari ini menjadikan jumlah kumulatif pesakit yang sembuh sebanyak 8,949 kes iaitu 96.7 peratus daripada jumlah keseluruhan kes.

Beliau berkata tiada kes kematian berkaitan virus itu dilaporkan hari ini menjadikan jumlah keseluruhan kes maut kekal 125 kes.

Sehingga kini, lapan kes positif sedang dirawat di unit rawatan rapi dan empat kes memerlukan bantuan pernafasan, katanya.

Memperincikan Kluster Tawar di Kedah, ketua pengarah kesihatan itu berkata dengan lima kes baharu dilaporkan bagi kluster itu menjadikan jumlah kes dikesan positif COVID-19 adalah sebanyak 63 kes.

Setakat jam 12 tengah hari tadi, katanya, seramai 2,942 orang telah disaring dalam kluster ini dan pengesanan kes serta saringan kontak rapat bagi kluster ini masih diteruskan. – Bernama


Russia, Korea Selatan meterai perjanjian AS$2.2 bilion bina loji nuklear pertama Mesir

SEOUL, 1 Safar 1444H, Isnin – Korea Selatan telah memeterai perjanjian bernilai AS$2.25 bilion (3 trilion won) dengan Rosatom milik negara Russia untuk menyediakan bangunan dan komponen loji nuklear pertama Mesir.

Menurut kenyataan yang dikeluarkan oleh Kementerian Tenaga Korea Selatan, Korea Hydro & Nuclear Power Co memenangi kontrak itu dan dipilih sebagai pembida tunggal untuk bahagian projek di El-Daaba, Mesir pada Disember 2021.

Reaktor loji nuklear itu akan dibina oleh Rosatom manakala firma Korea Selatan membina kemudahan lain dengan unit pertama dijadualkan untuk operasi komersial pada 2028.

Presiden Korea Selatan, Yoon Suk Yeol mengalu-alukan perjanjian itu di laman Facebook beliau dan menyifatkannya sebagai ilustrasi teknologi tenaga nuklear yang sangat baik negara itu.

“Tenaga nuklear bukan sahaja memainkan peranan penting dalam memenuhi permintaan elektrik yang semakin meningkat dan mencapai neutraliti karbon tetapi ia juga menyatukan negara.

“Kami di Rosatom amat percaya bahawa kerjasama nuklear tidak boleh berhenti dalam masa yang bergelora ini. Sebaliknya, adalah amat penting untuk membangunkan dan mengembangkannya seterusnya memberi manfaat kepada negara kita,” kata Pengarah Rosatom untuk Perniagaan Antarabangsa, Boris Arseev pada majlis menandatangani perjanjian itu, menurut kenyataan akhbar syarikat.

Nikkei Asia melaporkan bahawa projek itu akan menjadi kali pertama dalam 13 tahun syarikat Korea Selatan ditugaskan untuk membina loji nuklear di luar negara.

Terdahulu, ia memperoleh kontrak untuk membina empat unit loji kuasa nuklear Barakah UAE yang memulakan operasi komersial pada 2021.

Laporan oleh Bloomberg menyatakan bahawa Russia mempunyai sejarah panjang menjalankan projek tenaga berskala besar di negara Afrika Utara itu, selalunya sebagai sebahagian daripada strategi geopolitik yang lebih luas untuk menentang pengaruh Amerika Syarikat (AS).

Bekas Kesatuan Soviet itu turut membantu membina Empangan Tinggi Aswan Mesir pada tahun 1960-an. – Agensi


PKP: Kelantan hadkan 12 jemaah tunai solat jumaat, fardu

KOTA BHARU, 2 Jamadilakhir 1442H, Jumaat – Kelantan mengehadkan bilangan jemaah menunaikan solat Jumaat dan fardu tidak melebihi 12 orang bermula esok hingga 26 Januari ini bagi masjid di negeri itu, menurut Majlis Agama Islam dan Adat Istiadat Melayu Kelantan (MAIK).

Yang Dipertua MAIK, Tengku Tan Sri Mohamad Rizam Tengku Abdul Aziz berkata, perkara itu telah mendapat perkenan Sultan Kelantan Sultan Muhammad V sebagai langkah membendung penularan COVID-19 di negeri berkenaan.

Tengku Mohamad Rizam menjelaskan, jemaah yang dibenarkan menunaikan ibadat itu terdiri daripada imam tua, imam muda, bilal, siak serta ahli jawatankuasa masjid.

“Bagi surau dan musalla pula bilangan jemaah dibenarkan tidak melebihi lima orang yang terdiri daripada imam, bilal dan tiga orang ahli jemaah sahaja,” katanya dalam kenyataan hari ini.

Beliau yang juga Tengku Temenggong Kelantan berkata, bagaimanapun, jemaah perlu mematuhi prosedur operasi standard (SOP) yang ditetapkan antaranya membuat saringan suhu badan kepada pegawai dan jawatankuasa yang hadir.

“Bagi mereka yang mempunyai bacaan suhu melebihi 37.4 celsius tidak dibenarkan memasuki masjid termasuk mereka yang bergejala seperti batuk, demam, selesema dan sakit tekak. Malah, ahli jawatankuasa yang berusia 70 tahun ke atas juga tidak dibenarkan masuk ke rumah ibadat itu,” katanya.

Beliau turut berkata, jemaah hendaklah memakai pelitup muka dan merekodkan kehadiran di dalam buku kehadiran masjid selain perlu mengamalkan penjarakan fizikal antara jemaah ketika menunaikan solat sekurang-kurangnya satu meter.

“Bagi memastikan kebersihan, penyediaan cecair pembasmi kuman perlu disediakan di pintu-pintu utama untuk kegunaan pegawai dan jawatankuasa ketika masuk dan keluar masjid dan mereka juga diingatkan supaya membawa sejadah serta mengambil wuduk dari rumah masing-masing sebelum ke masjid.

“Kesemua jemaah perlu segera meninggalkan ruang solat setelah selesai menunaikan solat dan khutbah dan solat Jumaat di semua masjid perlu diselesaikan dalam tempoh 20 minit setelah azan Jumaat,” katanya.

Terdahulu, kerajaan mengumumkan pelaksanaan Perintah Kawalan Pergerakan (PKP) di Kelantan berkuat kuasa esok hingga 26 Januari, susulan peningkatan mendadak kes positif COVID-19 membabitkan kluster dalam komuniti di seluruh negeri itu. -Bernama


Penghantar barang maki polis direman

KANGAR, 7 Jamadilakhir 1442H, Rabu – Kerana mulut badan binasa. Itulah padah yang diterima oleh seorang penghantar barang apabila dia direman sehari serta berdepan kemungkinan didakwa di mahkamah selepas mengeluarkan kata-kata kesat terhadap anggota polis di sekatan jalan raya (SJR) dekat sini malam tadi.

Ketua Polis Daerah Kangar Supt Wari Kiew berkata perintah reman itu dikeluarkan oleh Timbalan Pendaftar Mahkamah Tinggi Kangar Siti Nor Hasliza Md Ali yang membenarkan permohonan pihak polis bagi membantu siasatan kes.

“Suspek berusia 25 tahun itu ditahan selepas memaki hamun anggota yang bertugas di SJR di Km1 Jalan Dato Wan Ahmad dekat sini,” katanya ketika dihubungi hari ini.

Menurutnya, dalam kejadian 10.10 malam itu, lelaki tempatan berkenaan yang menaiki Perodua Kancil ditahan atas kesalahan tidak memakai tali pinggang keledar ketika keluar bersiar-siar seorang diri.

“Bagaimanapun dia enggan menandatangani notis saman yang dikeluarkan oleh anggota Jabatan Pengangkutan Jalan. Sebaliknya, suspek bertindak meluru ke arah anggota polis di khemah SJR serta menjerit dengan mengeluarkan kata-kata kesat,” katanya.

Suspek kemudian ditahan dan kes disiasat menurut Seksyen 186 Kanun Keseksaan kerana menghalang tugas penjawat awam yang memperuntukkan hukuman penjara maksimum dua tahun atau denda hingga RM10,000, atau kedua-duanya, jika sabit kesalahan. – Bernama


RUU Perbekalan 2023 dibentang buat kali pertama di Dewan Rakyat

KUALA LUMPUR, 8 Rabiulawal 1444H, Rabu – Rang Undang-Undang Perbekalan 2023 dibentang untuk bacaan kali pertama di Dewan Rakyat hari ini.

Rang undang-undang berkenaan dibentang Timbalan Menteri Kewangan I Datuk Mohd Shahar Abdullah di hadapan Timbalan Speaker Dewan Rakyat Datuk Mohd Rashid Hasnon.

Rang undang-undang itu adalah bagi menggunakan sejumlah wang daripada Kumpulan Wang Disatukan untuk perkhidmatan kerajaan pada 2023.

Mohd Shahar berkata rang undang-undang berkenaan akan dibentangkan untuk bacaan kali kedua pada 4 petang, Jumaat ini.

Ia dijangka dibentangkan Menteri Kewangan Tengku Datuk Seri Mohd Zafrul Tengku Abdul Aziz. – Bernama


MEDAC sasar 10 peratus masjid di seluruh negara tubuh koperasi tahun depan

KUALA LUMPUR, 26 Rabiulawal 1443H, Selasa – Kementerian Pembangunan Usahawan dan Koperasi (MEDAC) menyasarkan 10 peratus daripada 7,005 masjid di seluruh negara menubuhkan koperasi pada tahun depan.

Menterinya Tan Sri Noh Omar berkata, masjid berpotensi menghidupkan suasana keusahawanan sekali gus mengembalikan fungsi masjid bukan sahaja sebagai tempat beribadah tetapi juga pusat pembangunan ekonomi setempat.

“Buat masa ini, hanya tujuh peratus masjid di seluruh negara yang mempunyai koperasi dan dilihat berjaya mewujudkan suasana perniagaan sehingga berupaya meningkatkan ekonomi dalam kawasan kariah mereka.

“Konsep koperasi ini juga menggambarkan suasana gotong-royong yang bekerjasama seperti satu keluarga sekali gus merapatkan hubungan silaturahim sesama kariah,” katanya kepada pemberita selepas merasmikan Program Transformasi AsnafPreneur (TAP), di sini, hari ini.

Noh berkata TAP merupakan inisiatif Yayasan Prihatin Nasional (PRIHATIN) dalam memberi sokongan kepada golongan asnaf menjadi usahawan berjaya melalui bantuan dana kewangan, latihan keusahawanan dan peralatan perniagaan.

“Program ini dapat memberi implikasi luar biasa kepada golongan asnaf untuk menjana pendapatan seterusnya menaik taraf ekonomi ke arah menjadi usahawan yang berdaya saing,” katanya. – Bernama


Tun Salleh Abas meninggal dunia awal pagi tadi

KUALA TERENGGANU, 3 Jamadilakhir 1442H, Sabtu – Bekas Ketua Hakim Negara Tun Dr Mohamed Salleh Abas, meninggal dunia pada pukul 3.20 pagi tadi.

Anak Allahyarham, Natlrah ketika dihubungi Bernama mengesahkan Mohamed Salleh, 92, meninggal dunia akibat pneumonia di Hospital Sultanah Nur Zahirah (HSNZ).

“Jenazah akan dikebumikan di Tanah Perkuburan Islam Sheikh Ibrahim di Jalan Pusara, Kuala Terengganu,” katanya.

Sementara itu Pengarah Kesihatan Negeri Terengganu Dr Nor Azimi Yunus, mengesahkan berita dukacita tersebut.

“Allahyarham meninggal dunia di Unit Rawatan Rapi Hospital Sultanah Nur Zahirah,” katanya. – Bernama


Lebih 25 kerbau ’Kampong Boy’ mati

KUALA TERENGGANU, 26 Muharram 1442H, Isnin – Remaja yang terkenal dengan jolokan ‘Kampung Boy’ atau ‘Mowgli Malaysia’ terpaksa berdepan dengan episod duka hari ini apabila dipercayai lebih 25 ekor haiwan ternakan termasuk kerbau milik bapanya didapati sudah tidak bernyawa, pagi ini.

Muhammad Syukur Khamis, 15, meluahkan perasaan sedihnya itu di laman sosial Facebook ‘Syukor Khamis – Kampong Boy’ kira-kira pukul 11 pagi tadi memaparkan proses menanam bangkai haiwan kesayangannya itu.

Beliau berkata, kejadian di Kampung Banggol Katong itu adalah dugaan besar buat keluarganya dan tidak menolak kemungkinan ia disebabkan wabak penyakit.

“Mungkin sekarang musim wabak, kami sekeluarga mengharapkan doa dari semua agar musibah ini segera berakhir,” katanya di dalam hantaran di laman sosial itu.

Sementara itu, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri turut memberi kata-kata perangsang kepada Muhammad Syukur dan bapanya Khamis Jusoh, 64, agar tabah dengan ujian yang melanda mereka sekeluarga.

“Kepada anakanda Muhammad Syukur sekeluarga, banyakkan bersabar…sedih itu hal yang biasa namun usah terlalu bersedih kerana ia adalah putaran biasa kehidupan makhluk Allah,” katanya menerusi laman sosial Facebook rasmi miliknya.

Netizen juga memberikan kata-kata semangat kepada Muhammad Syukur dan berharap wabak tidak akan menjejaskan ternakan lain.

Muhammad Syukur telah menjadi buruan lensa jurugambar dalam dan luar negara sejak beberapa tahun lalu setelah gambar aksinya bersama lebih 100 ekor kerbau tular di media sosial dan mendapat pengiktirafan antarabangsa. – Bernama


Netanyahu ugut ‘hancurkan’ Hizbullah jika perangi Tel Aviv

BAITULMAQDIS, 8 Rabiulakhir 1445H, Isnin – Perdana Menteri Israel, Benjamin Netanyahu mengancam akan mengulangi sejarah konflik Israel-Lubnan pada Julai 2006, sekiranya kumpulan Hizbullah menyertai perang dengan Tel Aviv.

Pejabat Perdana Menteri Israel dalam kenyataan mendakwa, pihaknya melancarkan dua peperangan untuk menghentikan ancaman di utara dan menghapuskan Gerakan Perjuangan Islam Palestin (Hamas).

Netanyahu mendakwa, jika Hizbullah berperang dengan Tel Aviv, kumpulan yang disokong Iran itu akan ‘merindui’ konflik Julai 2006 antara Lubnan dan Israel.

“Hizbullah akan membuat kesilapan dalam hidupnya dan Israel akan menyerang mereka dengan kekuatan yang tidak dapat dibayangkan,” katanya.

Netanyahu turut memberi amaran akan ‘menghancurkan’ Lubnan, bahkan menegaskan Israel sudah bersedia untuk berdepan sebarang situasi.

Ketegangan semakin memuncak di sepanjang sempadan Israel-Lubnan di tengah-tengah pertempuran antara tentera Israel dan Hizbullah.

Peningkatan itu berlaku tatkala rejim Israel secara agresif melancarkan serangan ke atas Semenanjung Gaza berikutan Perang Taufan Al-Aqsa yang bermula pada 7 Oktober lalu oleh Hamas.

Pertempuran sempadan adalah yang dahsyat sejak Hizbullah dan Israel berperang besar-besaran pada 2006, apabila kumpulan Lubnan menyerang bandar-bandar utama Israel dengan roket sehingga menyebabkan kerosakan ketara.

Lebih 1,000 rakyat Lubnan terbunuh dalam perang itu, manakala sebahagian besar selatan Lubnan – kubu kuat Hizbullah – musnah akibat serangan Israel. – Agensi


Kematian Adib belum terbela, keluarga harap siasatan diteruskan

BANGI, 21 Safar 1443H, Selasa – Bapa Allahyarham Muhammad Adib, Mohd Kassim Abdul Hamid akan berbincang dengan peguam bagi mengambil tindakan sesuai demi memastikan kes kematian anaknya mendapat pembelaan.

Beliau berkata, kematian anaknya masih belum terbela menyebabkan ahli keluarga tidak berpuas hati sekiranya kes itu terus ditutup.

“Sekiranya mahu tutup sementara, tetapi dalam masa sama pihak berkuasa meneruskan siasatan, itu tidak apa, kita cuma tak mahu kes ditutup terus.

“Saya harap pihak polis terus melakukan siasatan, jika ada (siasatan) mesti akan ada petunjuk baharu,” katanya seperti dipetik Berita Harian hari ini.

Terdahulu, media melaporkan kes kematian Muhammad Adib ditutup sementara dan akan dibuka semula jika terdapat bukti baharu.

Menteri Perusahaan Perladangan dan Komoditi, Datuk Zuraida Kamaruddin dilaporkan berkata, kerajaan kini akan memberi fokus terhadap keperluan keluarga Allahyarham Muhammad Adib.

Menurut Ahli Parlimen Ampang itu juga kes akan dibuka semula sekiranya ada keterangan, maklumat dan bukti yang boleh digunakan.

“Kita akan terus mencari siapa yang telah menyebabkan kematian Adib,” katanya.

Sebelum ini, Menteri Dalam Negeri, Datuk Seri Hamzah Zainudin memaklumkan 18 individu telah dituduh dibawah Seksyen 148 Kanun Keseksaan dan perbicaraan dilaporkan tamat 23 September.

Dua tertuduh telah dituduh dibawah Seksyen 427 iaitu khianat dan dikenakan denda RM7,000 setiap seorang.

“Polis Diraja Malaysia juga telah merujuk kepada Jabatan Peguam Negara berkenaan 12 suspek yang turut ditahan berkaitan kes ini untuk arahan selanjutnya,” katanya.

Muhammad Adib meninggal dunia pada 17 Disember 2018 di Institut Jantung Negara (IJN), sebulan selepas mengalami kecederaan susulan rusuhan di luar Kuil Seafield Sri Maha Mariamman, Subang Jaya pada 27 November 2018.


Najib, Zahid sokong Anwar jadi PM satu perjuangan palsu

BANGI, 6 Muharram 1443H, Ahad – Mengangkat Datuk Seri Anwar Ibrahim sebagai Perdana Menteri, dengan sokongan kleptokrat UMNO – Datuk Seri Najib Razak dan Datuk Seri Ahmad Zahid Hamidi – dilihat seperti usaha yang rapuh dan palsu.

Ketua Pemuda BERJASA, Ustaz Fahmi Bazlan Muda berkata, politik dan masa depan negara dan rakyat tak wajar jatuh ke lubang yang sama dua kali.

“Bayangkan kalau nilai Pakatan Harapan (PH) dan bakal PM – Anwar – adalah sekutu kleptokrat yang terus lari dari dakwaan di mahkamah.

“… ditambah lagi anak-anak muda, dengan ciri-ciri pelampau, gangsterisme dan hedonisme yang turun menyatakan bantahan di jalanan memburukkan lagi imej PH dan dasar perjuangan Anwar itu sendiri.

“Itulah hakikat yang ada, namun kebenaran adalah sesuatu yang sukar ditegakkan,” katanya dalam satu kenyataan.

Mengulas lanjut, beliau berkata, apabila pertembungan yang berlaku itu dibayangi perjuangan palsu yang kuat dan sokongan yang meluas, ruang untuk kebenaran bangkit adalah sangat sukar.

“Rakyat perlu tahu menilai, jangan terbawa-bawa dengan semangat dan sentimen perjuangan yang palsu,” katanya.

Ustaz Fahmi menegaskan, di sini tugas parti-parti politik Melayu Islam untuk kembali bermuhasabah.

“Apakah kerja-kerja membangunkan anak-anak watan di dalam UMNO, PAS, Bersatu dan parti lain berada pada landasan yang betul untuk masa depan kepimpinan negara.

“Saya selaku Ketua Pemuda Berjasa Malaysia mengharapkan satu bibit-bibit perkenalan dan kerjasama antara Ketua-Ketua Pemuda Parti ini memulakan arus perubahan.

“…keluar daripada keterikatan pimpinan parti dan bersama mengukir pelan strategik serta agenda perjuangan parti masing-masing.

“Jiwa muda kalian yang mulia adalah Masa depan negara. Jangan dijadikan taruhan. Jangan terus tergadai oleh kerakusan manusia tidak berperinsip, tiada nilai dan tidak berperikemanusiaan,” katanya.

Semalam, MalaysiaNow melaporkan, kira-kira 15 Ahli Parlimen sekutu Presiden UMNO, Zahid termasuk yang berdepan pertuduhan rasuah akan menyokong Anwar Ibrahim dilantik sebagai perdana menteri sekiranya kerajaan jatuh.

Langkah terbaharu itu muncul selari dengan kenyataan bekas pemimpinnya, Najib bahawa akan ada perkembangan besar di Istana Negara dalam ‘24 atau 48 jam’ yang akan datang.


Jokowi pertahan kelulusan Omnibus Law

JAKARTA, 22 Safar 1442H, Sabtu – Presiden Indonesia, Joko Widodo atau Jokowi tetap dengan pendiriannya mempertahankan undang-undang cipta lapangan kerja (Ominbus Law) yang diluluskan Parlimen Isnin lalu, meskipun protes di seluruh negara semakin mengganas.

Jokowi berkata, maklumat tidak tepat mengenai undang-undang itu menjadi punca bantahan rakyat.

Beliau berpendirian bahawa undang-undang yang digubal itu akan membantu mewujudkan pekerjaan kepada golongan muda dan individu yang menganggur kesan daripada krisis ekonomi akibat pandemik COVID-19.

Pada masa sama, beliau menggesa golongan yang membantah supaya mencabar kelulusan undang-undang itu di mahkamah Perlembagaan.

Sejak Isnin lalu, beberapa siri protes diadakan di seluruh negara sehingga ada penunjuk perasaan cedera berikutan bertempur dengan pasukan keselamatan.

Kebanyakannya membantah undang-undang cipta lapangan kerja itu dilaksanakan kerana didakwa menafikan banyak faedah serta kepentingan untuk golongan pekerja.

Selain bantahan rakyat, beberapa pemimpin daerah turut mengeluarkan pandangan senada mendesak undang-undang berkenaan dihapuskan.

Hampir 13,000 polis dikerah di tengah Jakarta bagi mengekang protes.- Agensi


Israel seleweng silibus buku teks sekolah Palestin

RAMALLAH, 22 Safar 1444H, Ahad – Sekolah-sekolah Palestin di Baitulmaqdis Timur akan melancarkan mogok esok bagi membantah tindakan ‘jahat’ rejim Israel memutar belit kandungan buku teks dalam kurikulum mereka.

Pasukan Kebangsaan dan Islam Palestin (PNIF) di Baitulmaqdis – sebuah gabungan puak politik Palestin – dalam kenyataan menggesa mogok umum di sekolah Palestin di wilayah diduduki.

Tindakan protes itu sebagai menuntut hak kanak-kanak belajar kurikulum Palestin dan bukan daripada Israel yang diselewengkan.

PNIF menggesa institusi antarabangsa untuk bersama bertanggungjawab dan memberi tekanan kepada pendudukan Israel serta badan eksekutifnya tidak campur tangan dalam hal ehwal sekolah Palestin.

Semalam, ibu bapa dan pelajar Palestin mengadakan bantahan di beberapa kawasan kejiranan kerana berang percubaan pihak berkuasa Israel untuk menghalang sekolah daripada mengajar buku teks rasmi Palestin.

Sebaliknya rejim haram memaksa menggunakan buku teks yang diputar belitkan keluaran rejim terbabit.

Penunjuk perasaan dengan tegas melaungkan slogan menolak kurikulum yang diputar belit Israel, ‘tidak kepada pendidikan yang mengisraelkan’ dan ‘kami menolak kurikulum Kementerian Pendidikan Israel’.

Awal bulan ini, Jawatankuasa Ibu Bapa berkata, pihak berkuasa Israel mencetak buku teks baharu yang sama dengan silibus Kementerian Pendidikan Palestin, namun terdapat perubahan dan penyelewengan fakta seperti bendera, simbol negara serta sejarah.

Tindakan Israel itu dianggap menafikan hak pelajar Palestin di Baitulmaqdis Timur untuk belajar mengenai sejarah, budaya dan negara mereka.-  Agensi


UMANY persoal kuasa Agong: WIBAWA lapor polis

BANGI, 15 Rabiulawal 1442H, Ahad – Kelab Mahasiswa BERJASA (WIBAWA) membuat laporan polis berhubung kenyataan University of Malaya Association of New Youth (UMANY) yang mempersoal campur tangan Yang di-Pertuan Agong (YDPA) dalam urusan pentadbiran negara.

Laporan polis berkenaan dibuat oleh wakil WIBAWA, Muntasir Aznan di Ibu Pejabat Polis Daerah Kajang pada Jumaat lalu.

Dalam satu kenyataan, Muntasir mendakwa, UMANY telah menghina dan merendahkan kedudukan Yang di-Pertuan Agong dan Parlimen Malaysia berkaitan keputusan Baginda menolak pengisytiharan darurat pada 25 Oktober 2020.

Katanya, kenyataan UMANY terdapat unsur hasutan, fitnah selain memberi fakta salah kepada masyarakat.

“… ia bagi menentang kedudukan Seri Paduka Baginda atas kuasa Baginda bagi menentukan kestabilan politik dan ketenteraman negara.

“Justeru, kami mohon pihak polis menjalankan siasatan terhadap UMANY dan mengambil tindakan sewajarnya bagi memastikan keharmonian seluruh rakyat Malaysia,” katanya.

Sebelum ini, UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pertubuhan itu menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY di Facebook telah dipadamkan.


Gabungan 26 NGO mohon Agong isytihar darurat politik terhad 6 hingga 8 bulan

BANGI, 8 Muharram 1443H, Selasa – Sebanyak 26 pertubuhan bukan kerajaan (NGO) menyembah maklum kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mengisytiharkan darurat politik terhad selama enam hingga lapan bulan sekiranya tiada pemimpin yang mampu membuktikan sokongan majoriti selesa.

Dalam satu kenyataan bersama, mereka memohon Seri Paduka Baginda, dengan sokongan Majlis Raja-Raja untuk menggunakan kuasa yang ada selari dengan Artikel 150 Perlembagaan.

“Sekiranya kerajaan tidak dapat membuktikan keabsahannya dengan majoriti yang selesa, Agong disyor untuk membubarkan Parlimen serta merta, selain mengisytiharkan Darurat Politik Terhad selama 6 hingga 8 bulan.

“Pada masa sama, menubuhkan juga Majlis Khas Pemulihan Krisis Negara. YDPA perlu menggunakan segala prerogatif yang ada mengikut Perlembagaan,” katanya.

Mereka menegaskan, negara memerlukan kestabilan dan ia tidak boleh dibiarkan ditentukan oleh ahli politik, sebelum Pilihan Raya Umum (PRU) yang baharu.

“Hakikatnya apa jua konfigurasi ahli politik hasil PRU14, tetap tidak membentuk kerajaan yang stabil. Dan kestabilan ini penting untuk kita menangani krisis berangkai yakni krisis politik, ekonomi, kesihatan fizikal dan kesihatan mental, pendidikan dan Perlembagaan.

“Apa jua gabungan kalau pun berjaya dibentuk akan mempunyai majoriti yang tipis dan akan sentiasa diganggu gugat sehingga mengakibatkan kerajaan tidak boleh fokus sebagaimana yang telah kita lihat sebelum ini, katanya.

Tegas mereka, rakyat tidak boleh membiarkan keadaan ini berterusan dan berulang, justeru pelaksanaan pregoratif YDPA kali ini pasti disokong semua lapisan rakyat.

“Kami mewakili rakyat jelata berbilang kaum, melalui gabungan NGO-NGI Melayu Islam ini, menjunjung kasih dan amat menghargai keprihatinan Yang Di-Pertuan Agong serta Majlis Raja-Raja akan derita berpanjangan yang sedang dihadapi oleh rakyat jelata.

“Raja Perlembagaan adalah sebahagian daripada amalan demokrasi yang kita sanjungi, juga sebagai institusi tertinggi yang boleh disandarkan oleh rakyat untuk mengembalikan negara ini ke landasannya yang sebenar,” katanya.

Antara yang terbabit dalam kenyataan bersama ini adalah Pertubuhan Pembela Islam (PEMBELA), The Malaysian Alliance of Civil Society Organizations in the UPR Process (MACSA), Persatuan Jihad Ekonomi Bersatu (JIETU), Pertubuhan IDRIS, Pergerakan Penyelidikan dan Pembangunan Komuniti (KOMUNITI) dan Pertubuhan Angkatan Pengupayaan Insan (API).

Turut sama adalah Majlis Tindakan Ekonomi Melayu Bersatu (MTEM), Persatuan Pengguna Islam Malaysia (PPIM), Persatuan Peguam-Peguam Muslim Malaysia (PPMM), Persatuan Pendidikan dan Kebajikan Jaringan Nelayan Pantai Malaysia (JARING), Pertubuhan Kebajikan Amal Sejagat Malaysia (AMAL SEJAGAT), Himpunan Anak Kedah Malaysia (HAKeM).

Selain itu, Gerakan Ekonomi Malaysia, Gabungan Demi Melayu, Persatuan Sufi Antarabangsa, Persatuan Mujaddidi Malaysia, Pusat Kecemerlangan Pendidikan Ummah (PACU), PEKEMA (Persatuan Pengimport Kenderaan Melayu Malaysia), Muwasolah Agamawan dan Aktivis Memperkasa Institusi Raja-Raja (MAMPIR).

Juga bersama mendatangani kenyataan adalah daripada Persatuan Seni Silat Panji Iman Al-HAQ, Pertubuhan Saudara Se-Islam Malaysia (Brothers in Islam), Solusi Malaysia (SOLUSI), Armada Malaiu Malaysia (AMMAL), Gerakan Keadilan Monetari Malaysia (MMJ) dan Yayasan Kasih Tauhid.


Polis tahan warga asing disyaki bunuh gelandangan

KUALA LUMPUR, 23 Zulkaedah 1442H, Ahad – Polis menahan seorang lelaki warga asing disyaki terlibat dalam kes pembunuhan seorang gelandangan yang mayatnya ditemukan dalam kawasan semak berhampiran sebuah sekolah di Kota Damansara, Petaling Jaya, semalam.

Lelaki berusia 40 tahun itu ditahan selepas jirannya membuat laporan polis pada kira-kira 2.50 petang berhubung keadaan lelaki berkenaan yang pulang ke rumah dalam keadaan cedera di muka dan badan serta berlumuran darah, disyaki terlibat dengan pergaduhan.

Ketua Polis Daerah Petaling Jaya, ACP Mohamad Fakhruddin Abdul Hamid berkata, siasatan terhadap lelaki itu membawa kepada penemuan mayat seorang gelandangan dengan kesan tetakan di kepala, dan polis turut menemui sebilah sabit dipercayai senjata yang digunakan dalam kejadian itu.

Beliau berkata, lelaki asing itu mengaku bergaduh dengan seorang lelaki tempatan berusia 51 tahun yang juga seorang gelandangan yang tinggal di sebuah pondok di kawasan semak itu.

“Hasil semakan mendapati gelandangan itu mempunyai satu rekod jenayah lampau membabitkan kes curi kenderaan manakala suspek tidak mempunyai dokumen perjalanan yang sah,” katanya dalam kenyataan hari ini.

Beliau berkata, lelaki berkenaan direman tujuh hari dan kes disiasat mengikut Seksyen 302 Kanun Keseksaan serta Seksyen 6(1)(c) Akta Imigresen 1959/63.

“Orang ramai yang mempunyai maklumat berhubung kejadian itu boleh menghubungi pegawai penyiasat ASP Noridah Md Ayob di talian 019-6979891 atau balai polis berhampiran. – Bernama


Jangan pandang remeh, hapuskan kartel PDRM hingga akar umbi

Oleh Siti Hafidah Abd Ghaffar

BANGI, 12 Syaaban 1442H, Jumaat – Kementerian Dalam Negeri (KDN) digesa mengambil tindakan segera bagi membendung ketirisan yang sedang berlaku di dalam Polis Diraja Malaysia (PDRM).

Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berkata, pendedahan Ketua Polis Negara, Tan Sri Abdul Hamid Bador baru-baru ini mengenai kartel PDRM mengejutkan semua pihak.

Katanya, isu berkenaan tidak boleh dipandang remeh kerana melibatkan integriti penjawat awam khususnya pasukan keselamatan negara.

Justeru, beliau mendesak kerajaan yang diterajui Perikatan Nasional (PN) bertegas dalam isu ini.

“Kita ingin menegaskan, ini soal keselamatan dan maruah negara. Ini adalah soal survival generasi mendatang. Ini adalah isu masa depan negara kita yang seakan semakin muram diselaputi mendung yang tiada kesudahannya.

“Hapuskan racun dan barah kartel ini sehingga ke akar umbinya jika kita masih ingin melihat cahaya di hujung nasib bangsa dan negara kita,” katanya dalam kenyataan kepada Ismaweb.net hari ini.

Sebelum ini, Abdul Hamid mendedahkan sekelompok pegawai dalam PDRM cuba mencaturkan keadaan dan mencemar imejnya dengan tujuan menjatuhkan beliau.

Sebagai Ketua Polis Negara, beliau berkata, gerakan sulit itu akan ditangani dengan sewajarnya, sebelum menjadi lebih parah kerana kumpulan itu mahu menguasai semua jawatan utama dalam PDRM.


MKN rangka pelan kawal COVID-19 untuk jangka masa panjang

KUALA LUMPUR, 14 Rabiulawal 1442H, Sabtu – Majlis Keselamatan Negara (MKN) sedang merangka pelan tindakan menyeluruh bagi menjamin wabak COVID-19 terus terkawal meskipun pandemik itu berterusan untuk jangka masa panjang.

Timbalan Ketua Pengarah Keselamatan Negara (Pengurusan Keselamatan) MKN, Datuk Rodzi Md Saad berkata pelan tindakan tersebut akan berdasarkan penilaian fakta dan pengalaman tindakan yang telah dilakukan kerajaan dalam mengawal COVID-19 sejak Januari tahun ini.

“MKN masih dalam proses menganalisis semua corak tindakan yang telah dilakukan. Tindakan yang dipilih daripada sampel-sampel yang mempunyai kesan baik akan digabungkan supaya ia dapat menjadi satu pelan hadapan yang boleh menjadi panduan untuk semua,” katanya.

Beliau berkata demikian ketika ditemu bual dalam program Ruang Bicara terbitan Bernama TV malam tadi, bertajuk ‘Pengurusan COVID-19: Pelaksanaan, Cabaran dan Masa Depan’.

Dalam pada itu, Rodzi berkata keadaan geografi negara seperti kawasan pedalaman yang luas, perairan terbuka yang bersempadan dengan negara jiran di pantai timur Sabah menjadi cabaran besar dalam memerangi pandemik COVID-19.

Sehubungan itu katanya penguatkuasaan di kawasan sempadan perairan dan daratan bagi menyekat kemasukan pendatang tanpa izin yang mungkin pembawa COVID-19 menjadi perkara penting ketika ini di samping usaha menyekat penularan tempatan.

“Penularan COVID-19 yang tinggi di negara jiran dengan kemasukan pendatang tanpa izin yang ramai, menyebabkan ia menjadi satu fenomena sekali gus menambahkan kadar kes di negara kita,” katanya. – Bernama


2.1 juta penduduk Somalia mula hadapi krisis makanan

MOGADISHU, 13 Safar 1442H, Khamis – Kira-kira 2.1 juta rakyat Somalia dijangka menghadapi krisis makanan sehingga Disember tahun ini.

Krisis berkenaan berpunca daripada banjir teruk, ditambah pula dengan serangan belalang gurun serta pandemik COVID-19 yang belum berakhir, lapor Unit Analisis Keselamatan Makanan dan Nutrisi (FSNAU).

Agensi itu memberitahu, bermula Oktober hingga Disember, krisis makanan akan memberi kesan buruk kepada isi rumah yang miskin, dengan pertanian atau ternakan yang terbatas.

“Selain itu, seramai 849,900 kanak-kanak di bawah usia lima tahun cenderung mengalami kekurangan zat dan gizi hingga Ogos 2021.

“Pengeluaran bjirin Gu pada 2020 di Somalia Selatan dianggarkan seberat 74,000 tan. Ini adalah 40 peratus lebih rendah daripada purata jangka panjang pada 1995 hingga 2019.

“Faktor utama yang menjejaskan pengeluaran bijirin Gu tahun ini termasuk banjir berulang dan teruk, hujan tidak menentu dan musim kemarau yang berpanjangan,” kata FSNAU.

Laporan itu memberi amaran seramai tiga juta lagi penduduk di Afrika Timur dijangka mengalami tekanan perasaan akibat dilanda krisis makanan.

FSNAU berkata, masyarakat antarabangsa perlu memberi bantuan kemanusiaan kepada penduduk Somalia yang terjejas sehingga Disember tahun ini, bagi mengelakkan darurat atau kesan lebih buruk. -Agensi


41 maut, 80 cedera kebakaran di penjara Tangerang

JAKARTA, 1 Safar 1443H, Rabu – Sekurang-kurangnya 41 orang terbunuh dan 80 cedera dalam kebakaran yang berlaku awal hari ini di sebuah penjara di bandar Tangerang berdekatan Jakarta.

Jurucakap polis Jakarta, Komisioner Kanan Yusri Yunus memaklumkan, kebakaran berlaku sekitar 2.20 pagi waktu tempatan dipercayai berpunca daripada litar pintas.

Beliau berkata, pasukan keselamatan berjaya mengawal kebakaran pada 3.30 pagi, lapor agensi berita Xinhua.

Ketua Polis Jakarta, Fadil Imran berkata, semua mangsa yang cedera telah dipindahkan ke hospital dan klinik kesihatan berdekatan untuk rawatan, selain mengesahkan lapan tahanan dilaporkan kritikal.

Bangunan penjara yang dikatakan sesak itu mampu menampung sehingga 122 tahanan, menurut jurucakap Jabatan Penjara di Kementerian Undang-Undang dan Hak Asasi Manusia Indonesia.

Sebahagian besar tahanan yang ditempatkan di penjara berkenaan adalah mereka yang terbabit dalam kes berkaitan dadah dan narkotik, kata kementerian itu. – Agensi


Produk Armila Beauty ada racun berjadual

BANGI, 23 Zulhijjah 1444H, Rabu – Kementerian Kesihatan (KKM) menasihatkan orang awam untuk menghentikan penggunaan produk kosmetik Armila Beauty Kak ELL Pigment Booster, yang dikesan mengandungi racun berjadual betamethasone 17-valerate.

Susulan itu, notifikasi produk kosmetik terbabit telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan dijual di Malaysia.

Ketua Pengarah Kesihatan Malaysia, Datuk Dr Muhammad Radzi Abu Hassan berkata, produk yang mengandungi betamethasone 17-valerate adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

Beliau berkata, penggunaan produk yang mengandungi bahan itu tanpa pengawasan ahli profesional kesihatan boleh menyebabkan kesan sampingan tidak diingini seperti iritasi, berjerawat, perubahan pada pigmentasi kulit dan meningkatkan risiko untuk diserap ke dalam peredaran darah yang boleh membawa kesan mudarat.

“Penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta.

“Penjualan dan pengedaran produk kosmetik ini adalah melanggar Peraturan-Peraturan Kawalan Dadah dan Kosmetik 1984,” katanya dalam kenyataan, hari ini.

Beliau berkata, individu yang melakukan kesalahan di bawah peraturan itu boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama, manakala denda tidak melebihi RM50,000 atau penjara tidak lebih lima tahun atau kedua-duanya bagi kesalahan berikutnya.

Sementara, syarikat yang melakukan kesalahan sama boleh dikenakan denda sehingga RM50,000 untuk kesalahan pertama dan denda sehingga RM100,000 bagi kesalahan berikutnya.

Katanya, orang awam yang menggunakan produk kosmetik ini digesa untuk mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

“Orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store,” katanya.


6 kluster baharu, 2 tamat

PUTRAJAYA, 10 Rabiulakhir 1442H, Khamis – Sebanyak enam kluster baharu dikenal pasti hari ini, manakala dua kluster diisytiharkan tamat, kata Kementerian Kesihatan Malaysia (KKM).

Ketua Pengarah Kesihatan, Tan Sri Dr Noor Hisham Abdullah berkata, dua kluster yang tamat ialah Kluster Tuguson di Kota Belud, Sabah dan Kluster Seri Gaya yang melibatkan Kota Kinabalu dan Tuaran di Sabah, menjadikan jumlah kluster yang tamat ialah sebanyak 172 kluster.

Enam kluster baharu yang dikenal pasti ialah dua kluster di Tawau, Sabah, iaitu Kluster Bot Biru dan Kluster Blok 31, masing-masing satu kluster di Johor (Kluster Gemilang), Kuala Lumpur (Kluster Tapak Bina Sungai Udang), Kelantan (Kluster Chengal), serta Pulau Pinang dan Kedah (Kluster Damar Laut).

Beliau berkata, kes indeks Kluster Bot Biru dilaporkan positif COVID-19 hasil saringan individu bergejala pada 15 November lepas dan sehingga hari ini, sejumlah 23 individu telah disaring dengan 17 kes dikesan positif dalam kluster itu.

Kes indeks bagi Kluster Blok 31 dilaporkan positif COVID-19 hasil saringan individu bergejala pada Sabtu lepas dan sehingga semalam, sejumlah 26 individu telah disaring dengan 13 kes dikesan positif COVID-19, katanya dalam satu kenyataan hari ini.

Dr Noor Hisham berkata, Kluster Gemilang di Johor Bahru melibatkan sebuah syarikat logistik dan sehingga semalam, sejumlah 95 individu telah disaring dengan 26 kes dikesan positif COVID-19 dalam kluster ini.

Kluster Tapak Bina Sungai Udang pula melibatkan pekerja-pekerja sebuah tapak pembinaan di Kepong, Kuala Lumpur dan setakat semalam, seramai 196 individu telah disaring dengan 11 kes dikesan positif COVID-19.

Mengenai Kluster Chengal pula, ia melibatkan Daerah Kota Bharu dan Machang di Kelantan dengan kes indeks merupakan kes Jangkitan Pernafasan Akut Teruk (SARI) dilaporkan positif COVID-19 pada Sabtu lepas.

Sehingga semalam, katanya, sejumlah 254 individu telah disaring, dengan 15 kes dikesan positif COVID-19 dalam kluster berkenaan.

Kluster Damar Laut pula melibatkan Daerah Timur Laut dan Barat Daya di Pulau Pinang serta Daerah Padang Terap, Kedah.

Beliau berkata, lima kes pertama bagi kluster itu dilaporkan positif COVID-19 hasil saringan individu-individu bergejala antara Sabtu lepas dan Selasa lepas dan hasil saringan ke atas 651 individu merekodkan 13 kes positif di kesan dalam kluster itu.

Daripada 173 kluster yang aktif, beliau berkata sebanyak 44 kluster melaporkan pertambahan kes.

“Kluster-kluster yang melaporkan pertambahan kes baharu tertinggi pada hari ini adalah Kluster Bakti sebanyak 95 kes, Kluster Cergas (48 kes) dan Kluster Enggor sebanyak 43 kes,” katanya. – Bernama


Annuar Musa sahkan sertai PAS

KUALA LUMPUR, 29 Syawal 1444H, Sabtu – Bekas Setiausaha Agung Barisan Nasional (BN), Tan Sri Annuar Musa hari ini mengesahkan sudah menghantar permohonan untuk menyertai PAS.

Beliau yang dipecat dari UMNO enam bulan lalu berkata, keputusan itu dibuat selepas meneliti senario politik negara dan keadaan dalam UMNO itu sendiri.

Presiden Pertubuhan Muafakat Nasional (MN) itu berkata, tempoh enam bulan tidak berparti digunakannya untuk berfikir secara mendalam memerhatikan arus dan pola politik negara tanpa dipengaruhi emosi dan sentimen.

Beliau mendakwa, selain beliau, 10,000 lagi individu turut menyertai parti itu.

“Saya ingin menjelaskan kenyataan Datuk Seri Takiyuddin Hassan (Timbalan Setiausaha Agung Perikatan Nasional (PN) yang menyatakan saya antara 10 individu yang telah mengisi borang membuat permohonan untuk menyertai parti PAS.

“Saya nak membuat pembetulan kepada kenyataan tersebut, kenyataan itu menyebut saya dan 10 orang, sebenarnya bukan 10 tetapi lebih daripada 10,000 orang bersama-sama saya,” katanya seperti dilapor media tempatan.

Bekas Ahli Parlimen Ketereh itu berkata, dengan membuat keputusan kembali aktif dalam politik, sekiranya diterima untuk menjadi ahli PAS dan PN beliau menjanjikan perjuangan habis-habisan.

“Jadi, minggu kedua bulan Jun, kita tunggu keputusan daripada PAS,” katanya.


Bersangka baik dengan Allah SWT

1. DALAM sebuah hadis Qudsi, Rasulullah menyampaikan dialog dari Allah bahawa Allah sentiasa bersama dengan sangkaan hambaNya. Sekiranya hambaNya sentiasa bersikap positif dan bersangka baik, maka Allah akan mengurniakan kebaikan.

2. Menurut al-Imam al-Nawawi, yang dimaksudkan bersangka baik dengan Allah ialah seorang hamba itu hendaklah sentiasa berfikiran positif dengan berharap agar Allah akan sentiasa merahmatinya dan mengampunkannya. Dengan itu Allah akan sentiasa merahmati kita. (Sharh Muslim)

3. Atas dasar itu Saidina Abdullah bin Mas’ud menjelaskan bahawa tidak ada seorang hamba yang bersangka baik dengan Allah melainkan Allah akan memberikan kebaikan kepada hamba tersebut kerana segalanya adalah di bawah kekuasaan Allah. (Husnu al-Zann, Ibn Abi Dunya)

4. Dengan itu kita hendaklah sentiasa bersikap postif dan yakin bahawa segala kesulitan dan kesusahan boleh dipermudahkan oleh Allah. Segala dosa yang dilakukan masih ada ruang keampunan dan rahmat dari Allah.

Semoga Allah membimbing kita.

Dr. Ahmad Sanusi Azmi


Duta AS jangan sengaja jadi ‘bodoh’ pertahan kebebasan bersuara

BANGI, 14 Rabiulawal 1442H, Sabtu – Pemuda Pertubuhan-Pertubuhan Pembela Islam (PEMBELA) mengingatkan Duta Besar Amerika Syarikat (AS) ke Malaysia, Kamala Shirin Lakhdhir untuk tidak mempraktikkan ‘kebodohan’ yang disengajakan serta dwistandard dalam menegakkan hak asasi manusia.

Amaran itu dilontarkan susulan tindakan Lakhdhir yang dikatakan ‘sangat tidak setuju’ dengan kenyataan dibuat oleh bekas Perdana Menteri, Tun Dr Mahathir Mohamad berkenaan insiden penindasan terhadap umat Islam di Perancis, baru-baru ini.

Sebelum ini, Dr Mahathir yang juga Ahli Parlimen Langkawi menegaskan bahawa orang Islam berhak untuk marah dan membunuh berjuta-juta rakyat Perancis kerana pembunuhan beramai-ramai yang dilakukan pada masa lalu.

“Tetapi secara umum umat Islam tidak melaksanakan undang-undang ‘eye for an eye’ (balasan serupa bagi perbuatan jenayah yang dilakukan).

“Orang Islam tidak lakukannya. Orang Perancis juga tidak seharusnya buat perkara yang sama. Sebaliknya orang Perancis harus mengajar rakyatnya untuk menghormati perasaan orang lain,” katanya.

Berpegang teguh pada kenyataan Dr Mahathir atas prinsip menegakkan kebenaran, Ketua Kluster Belia PEMBELA, Luqman Abd Hamid mendesak, pemimpin muslim bersuara menentang barat dan menjauhkan diri daripada nilai universal kemanusiaan serta keadilan yang menjadi pegangan mereka.

Luqman berkata, pihaknya turut menggesa AS mematuhi kepemimpinan moral seperti yang dinyatakan dalam Bapa Pengasas AS dalam merangka Perlembagaan.

Tegasnya, negara itu tidak mempunyai sebab untuk memandang rendah dunia Islam, sementara AS terus melanggar dan mengabaikan hak asasi manusia yang ingin ditegakkan dengan menyerang negara-negara muslim bersama-sama sekutu mereka.

“Negara anda bertanggungjawab menghancurkan negara, membunuh bapa, memperkosa ibu, menjadikan kanak-kanak yatim dan menahan sesiapa sahaja yang menentang kepentingan anda dalam membangunkan presiden imperialis,” katanya menerusi kenyataan, hari ini.

Mengulas lanjut, Luqman berkata, perbuatan tidak masuk akal yang dilakukan AS selama bertahun-tahun perlu diketengahkan kerana mereka telah menjadi negara yang tidak sopan, biadab serta tidak beradab.

“Dunia masih mengingati penyeksaan tahanan di Abu Ghraib dan Teluk Guantanamo, dan tidak akan melupakan pembunuhan George Floyd dan penderaan perkauman sistematik oleh polis terhadap orang berkulit hitam,” katanya.


Jumlah keseluruhan pemberian vaksin lebih 14.7 juta dos

KUALA LUMPUR, 10 Zulhijjah 1442H, Selasa – Jumlah pemberian vaksin COVID-19 kini mencecah 14,772,221 dos suntikan di seluruh negara setakat semalam, kata Menteri Kesihatan Datuk Seri Dr Adham Baba.

Beliau memaklumkan peningkatan itu selepas 424,936 dos vaksin lagi diberikan hingga 11.59 malam tadi, merangkumi 282,106 orang menerima suntikan pertama manakala 142,830 adalah penerima dos kedua.

“Perkembangan baru itu, menjadikan jumlah terkini individu lengkap dua dos vaksin sebanyak 4,674,380 yang meliputi 14.3 peratus populasi rakyat negara ini,” katanya menerusi perkongsian infografik data pemberian vaksin COVID-19 di Twitter, hari ini.

Menerusi hantaran sama, Labuan kekal negeri yang mencatatkan peratusan penduduk dewasa lengkap dua dos vaksinasi tertinggi dengan 64.6 peratus, diikuti Sarawak (45.7 peratus), Perlis (36.4 peratus), Lembah Klang (20.8 peratus) dan Negeri Sembilan (20.6 peratus). – Bernama


Lim Kit Siang bersara dari politik, tak tanding PRU

SHAH ALAM, 17 Syaaban 1443H, Ahad – Tokoh veteran DAP Lim Kit Siang hari ini mengumumkan persaraan beliau daripada arena politik, sekali gus tidak akan bertanding dalam mana-mana Pilihan Raya Umum (PRU) akan datang.

Ahli Parlimen Iskandar Puteri yang kini telah pun berusia 81 tahun berkata, susulan itu beliau juga menarik diri daripada bertanding dalam pemilihan Jawatankuasa Tertinggi Pusat (CEC) DAP hari ini.

Katanya, sejak berada dalam parti DAP, beliau telah melihat bagaimana parti itu telah berkembang dari sebuah parti pembangkang kecil hingga berjaya menubuhkan kerajaan bersama Pakatan Harapan (PH) pada PRU-14 lepas.

“Saya melihat bagaimana parti kita telah berkembang dari sebuah parti pembangkang kecil yang mengambil bahagian pertama kali dalam pilihan raya umum tahun 1969, sehingga menjadi sebuah parti politik utama yang berjaya menubuh kerajaan persekutuan serta mengambil alih kerajaan di tujuh negeri bersama dengan rakan-rakan kita dalam Pakatan Harapan semasa PRU-14,” katanya ketika berucap pada Kongres Kebangsaan DAP ke-17 di sini hari ini.

Beliau berkata, Pilihan Raya Negeri Johor yang baru berlangsung merupakan satu peringatan yang penting bahawa Impian Malaysia yang mahu Malaysia menjadi sebuah negara bersatu padu, demokratik, adil dan berjaya, yang dihormati oleh masyarakat antarabangsa merupakan satu perjuangan politik jangka panjang.

“Dalam proses ini, kita menghadapi banyak kejayaan dan kegagalan, kemenangan dan kekalahan. Tapi kita mesti kekal dengan matlamat kita dan jangan sekali-kali berkompromi dari segi prinsip dan cita-cita,” katanya.

Lim Kit Siang memegang jawatan sebagai Setiausaha Agung Parti pada 1969 dan seterusnya dilantik menjadi Pengerusi Kebangsaan dari 1999 hingga 2004.

Selain Iskandar Puteri, beliau pernah berkhidmat sebagai Ahli Parlimen di Bandar Melaka (1969-1974); Kota Melaka (1974-1978); Petaling Jaya, Selangor (1978-1982); Kota Melaka (1982-1986); Tanjong, Pulau Pinang (1986-1999); Ipoh Timur, Perak (2004-2013) dan Gelang Patah, Johor (2013-2018).

Beliau juga pernah dipilih sebagai Ahli Dewan Undangan Negeri di Kubu, Melaka (1974-1982); Kampong Kolam, Pulau Pinang (1986-1990) dan Padang Kota, Pulau Pinang (1990-1995).


Parlimen Afrika Selatan setuju kurangkan hubungan dengan Israel

CAPE TOWN, 15 Syaaban 1444H, Rabu –  Parlimen Afrika Selatan pada Selasa sebulat suara memutuskan untuk mengurangkan kepentingan kedutaan negara itu di Israel, ekoran penindasan berterusan ke atas rakyat.

Parti Kebebasan Nasional (NFP) – yang memperkenalkan draf resolusi – berkata, langkah itu semestinya disokong pemimpin anti-apartheid, Nelson Mandela.

“Ini adalah saat yang akan dibanggakan oleh (Mandela). Dia selalu berkata kebebasan kita tidak lengkap tanpa kebebasan rakyat Palestin,” menurut kenyataan itu.

Hubungan Afrika Selatan dengan Israel tegang sejak beberapa tahun lalu.

Bahkan, kumpulan hak asasi manusia banyak bersependapat dengan komen yang dibuat oleh pejuang Palestin dan Afrika Selatan selama bertahun-tahun – mengisytiharkan bahawa Israel bersalah atas dasar apartheid.

Dalam kenyataan itu, NFP – parti berhaluan tengah dengan hanya dua kerusi di Parlimen – mengucapkan terima kasih kepada parti lain, termasuk Kongres Kebangsaan Afrika (ANC) yang memerintah di atas sokongan mereka.

“Negara Israel dibina melalui pencerobohan, pembunuhan, dan melumpuhkan rakyat Palestin. Dan untuk mengekalkan cengkaman mereka terhadap kuasa, mereka telah memulakan apartheid untuk mengawal dan mengurus rakyat Palestin.

“Sebagai orang Afrika Selatan, kami enggan berdiam diri ketika apartheid sedang berlaku dan dilakukan lagi,” katanya.

Tentera Israel telah membunuh sekurang-kurangnya 69 rakyat Palestin setakat tahun ini – bersamaan dengan hampir satu pembunuhan setiap hari.

Ia merupakan permulaan paling berdarah dalam setahun sejak 2000, menurut Kementerian Kesihatan Palestin.

Sekurang-kurangnya 13 warga Israel dibunuh oleh rakyat Palestin dalam tempoh yang sama.

Nablus dan Jenin telah menyaksikan peningkatan dalam tindakan penentangan bersenjata terhadap sasaran Israel dalam beberapa bulan kebelakangan ini.

Dengan perayaan Muslim, Kristian dan Yahudi yang bertindih bulan depan, ramai bimbang peningkatan ketegangan lebih teruk akan berlaku. – Agensi


Tangkapan kes edar dadah di Terengganu meningkat mendadak

KUALA TERENGGANU, 11 Syaaban 1442H, Khamis – Tangkapan membabitkan kes pengedaran dadah di Terengganu meningkat secara mendadak dengan nilai rampasan sebanyak RM2.06 juta direkodkan sepanjang tempoh tiga bulan pertama tahun ini.

Ketua Polis Negeri Datuk Roslee Chik berkata seramai 379 individu ditahan dari Januari hingga Mac ini iaitu peningkatan lebih 50 peratus berbanding 242 tangkapan pada tempoh sama tahun lalu.

Katanya, sepanjang tempoh sama tahun lalu, nilai rampasan adalah sebanyak RM430,000.

Menurutnya, tangkapan berkenaan membabitkan peruntukan Akta Dadah Berbahaya (ADB) 1952 yang membawa hukuman gantung jika sabit kesalahan.

“Kita meminta kerjasama semua pihak dalam memerangi jenayah dadah secara habis-habisan menerusi program Jihad Dadah yang dilaksanakan sejak Julai tahun lalu,” katanya kepada pemberita selepas menyempurnakan Majlis Sambutan Peringatan Hari Polis ke-214 peringkat Terengganu di sini hari ini.

Dalam perkembangan lain, Roslee berkata sebanyak 214 kenderaan di negeri ini telah didapati melakukan kesalahan berhubung pengubahsuaian ekzos sejak 1 Mac lepas.

Katanya, daripada jumlah itu sebanyak 120 kenderaan telah dikenakan tindakan sita mengikut Seksyen 64 Akta Pengangkutan Jalan 1987.

“Hasil ‘Op Khas-Ekzos Bising’ yang dilaksanakan sejak 1 Mac lepas, sebanyak 72 buah motosikal, 75 buah kereta dan 67 buah lori telah dikenakan saman.

“PDRM (Polis Diraja Malaysia) akan terus mempergiatkan operasi ini kerana ia menganggu ketenteraman awam. Biasanya kegiatan ini berlaku pada tengah malam dan kita tidak akan memberi amaran sebaliknya terus mengeluarkan saman,” katanya. – Bernama


Putera Hamzah lepas gelaran Putera Raja Jordan

AMMAN, 2 Ramadan 1443H, Isnin – Bekas Putera Mahkota Jordan, Putera Hamzah bin Al Hussein melepaskan gelaran diraja yang disandang selama ini berikutan didakwa terlibat dalam rancangan rampasan kuasa terhadap abang tirinya, Raja Abdullah II.

Menerusi kenyataan yang dikeluarkan di laman Twitter, Hamzah mengumumkan untuk melepaskan gelaran yang dipakai sejak 1999, sebulan selepas kenyataan mahkamah diraja menyatakan beliau memohon maaf kepada kepada Raja Abdullah.

“Selepas apa yang saya saksikan sejak beberapa tahun lalu, saya telah membuat rumusan dan pendirian peribadi dan nilai yang ayahanda tanamkan dalam diri saya tidak selaras dengan pendekatan, trend atau kaedah moden institusi diraja hari ini.

“Saya mendapat penghormatan besar untuk berkhidmat kepada negara dan rakyat tercinta dalam kapasiti ini sepanjang hidup dan akan terus setia kepada Jordan yang dicintai,” katanya dalam kenyataan berkenaan.

8 Mac lalu, Mahkamah Diraja berkata, Hamzah bertanggungjawab dengan semua tindakan dan kesalahannya terhadap Jordan dan Raja Abdullah sejak beberapa tahun lalu, termasuk insiden dalam kes hasutan.

April lalu, pihak berkuasa Jordan mengumumkan pihaknya telah menggagalkan usaha untuk menggugat kestabilan kerajaan bersekutu Barat, sekali gus menandakan krisis yang jarang berlaku dalam kerajaan yang dilihat sebagai tonggak kestabilan di rantau itu.

Hamzah yang tidak diangkat sebagai pewaris takhta pada 2004 menuduh pemerintah Jordan terlibat dengan rasuah.

Manakala pada Julai tahun lalu, Mahkamah Jordan menjatuhkan hukuman penjara selama 15 tahun kepada bekas Ketua Mahkamah Diraja, Bassem Awadallah dan bekas utusan ke Arab Saudi, Sharif Hassan bin Zaid, sehingga 15 tahun berikutan bersalah dalam plot berkenaan.

Hamzah bagaimanapun tidak didakwa dalam perbicaraan berkenaan, tetapi kertas pertuduhan menyatakannya bertekad memenuhi cita-cita peribadinya untuk memerintah, melanggar perlembagaan dan adat Bani Hashim.

Raja Abdullah melantik Hamzah sebagai putera mahkota pada 1999 atas permintaan Allahyarham ayahandanya, Raja Hussein, namun memecatnya pada 2004.

Raja Abdullah kemudian menamakan anaknya, Putera Hussein, sebagai barisan seterusnya untuk takhta Bani Hashim. – Agensi


Akta DBP dipinda untuk perkasa bahasa Melayu: PM

KUALA LUMPUR, 16 Syaaban 1443H, Sabtu – Kerajaan akan meminda Akta Dewan Bahasa dan Pustaka (DBP) 1959 bagi membolehkan pihak DBP mengambil tindakan terhadap mana-mana pelanggaran Bahasa Melayu termasuk di peringkat daerah.

Perdana Menteri Datuk Seri Ismail Sabri Yaakob berkata Akta DBP yang ada ketika ini tidak memberi kuasa kepada agensi kerajaan itu untuk menjalankan penguatkuasaan terhadap kesalahan bahasa.

“Kalau di bawah Majlis Daerah, (ada pihak) guna papan tanda dalam bahasa lain, undang-undang kecil KPKT (Kementerian Perumahan dan Kerajaan Tempatan) tidak mampu mengambil tindakan.

“Akta DBP akan diperkasa dengan DBP diberikan kuasa penguatkuasaan. Sebagai contoh, penggunaan Bahasa Melayu di papan-papan tanda, DBP boleh mengambil tindakan terhadap penyalahgunaan kuasa (yang berkaitan hal penggunaan bahasa),” katanya dalam ucapan penggulungan pada Perhimpunan Agung UMNO 2021 yang berakhir hari ini.

Ismail Sabri, yang juga Naib Presiden UMNO, berkata bagi terus memartabatkan Bahasa Melayu, semua pelajar asing di negara ini wajib mempelajarinya dan perkara itu dipersetujui Menteri Pengajian Tinggi Datuk Dr Noraini Ahmad.

Beliau berkata pekeliling juga telah dikeluarkan kepada agensi, kementerian dan Syarikat Berkaitan Kerajaan untuk menggunakan Bahasa Melayu dalam setiap program.

Katanya UMNO mesti menjuarai usaha memartabatkan Bahasa Melayu seperti yang termaktub dalam Perkara 152 Perlembagaan Persekutuan dan Fasal 3.5 Perlembagaan UMNO.

“Sudah tiba masanya kita perlu bangga dengan Bahasa Melayu. Justeru, tidak ada sebab untuk kita berasa janggal berbahasa Melayu walaupun di pentas antarabangsa kerana ‘Bahasa Jiwa Bangsa’,” kata Ismail Sabri.

Memberi contoh semasa lawatannya ke Kemboja dan Thailand bulan lepas, Ismail Sabri berkata beliau menggunakan Bahasa Melayu semasa sidang media bersama pemimpin kedua-dua negara dan akan berbuat demikian pada lawatan ke Vietnam esok.

“Tiada sebab kenapa kita tak boleh guna bahasa ibunda kita sendiri. Itulah pertama kali pemimpin kita cakap Bahasa Melayu dalam pertemuan dua hala dan sidang media di kedua-dua negara itu,” katanya.

Perdana Menteri berkata beliau bercita-cita mahu menjadikan Bahasa Melayu sebagai bahasa kedua ASEAN memandangkan lebih 300 juta penduduk di rantau itu menggunakannya sebagai bahasa pertuturan sekali gus menjadikan ia bahasa ketujuh jumlah penutur teramai di dunia. – Bernama


Agong berkenan cemar duli santuni mangsa banjir di PPS CIAST

SHAH ALAM, 20 Jamadilawal 1443H, Sabtu – “Take care everybody (Jaga diri semua),” demikian pesanan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebelum berangkat meninggalkan pusat pemindahan sementara (PPS) di Pusat Latihan Pengajar dan Kemahiran Lanjutan (CIAST), Seksyen 19, di sini pagi ini.

Terdahulu, keberangkatan tiba Seri Paduka yang memandu sendiri kenderaan pacuan empat roda ke PPS sekitar 9.50 pagi disambut Raja Muda Selangor Tengku Amir Shah Sultan Sharafuddin Idris Shah.

Turut menyambut ketibaan Al-Sultan Abdullah ialah Menteri Besar Selangor Datuk Seri Amirudin Shari dan Panglima Angkatan Tentera Jen Tan Sri Affendi Buang.

Turut hadir Menteri Kewangan Tengku Datuk Seri Zafrul Tengku Abdul Aziz.

Di fasiliti tersebut, Al-Sultan Abdullah berkenan mendapat penerangan daripada Pegawai Daerah Klang Mohd Faizal Abdul Raji berhubung keadaan banjir di Klang khususnya di Taman Sri Muda, Seksyen 25, Shah Alam kira-kira 20 minit.

Taman Sri Muda adalah kawasan pentadbiran pihak berkuasa tempatan Majlis Bandaraya Shah Alam (MBSA) dan di bawah pentadbiran Pejabat Daerah dan Tanah Klang.

Seri Paduka yang lengkap berpakaian celoreng turut berkenan menyantuni 149 mangsa banjir daripada 39 keluarga di PPS itu termasuk menghulur bantuan barangan keperluan dan wang tunai kepada mereka.

Al-Sultan Abdullah berkenan meluangkan masa kira-kira 40 minit menyantuni mangsa yang terjejas dengan banjir dari Taman Sri Muda dan turut mengucapkan “Merry Christmas” (Selamat Hari Krismas) kepada mangsa yang menyambut perayaan tersebut hari ini sebelum berangkat ke lokasi seterusnya di Masjid Taman Sri Muda, di sini. – Bernama


KDN lancar Op Bantu bela individu terputus bekalan makanan

KUALA LUMPUR, 25 Zulkaedah 1442H, Selasa – Kementerian Dalam Negeri (KDN) hari ini melancarkan Op Bantu bagi menyalurkan bantuan kepada mana-mana individu yang terputus bekalan makanan susulan penularan COVID-19 dalam negara.

Menterinya Datuk Seri Hamzah Zainudin berkata menerusi operasi itu, kesemua Ibu Pejabat Polis Daerah (IPD) seluruh negara akan dijadikan sebagai pusat pengagihan bantuan bekalan makanan bagi mereka yang terkesan.

“Di lapangan, Op Bantu akan diketuai 157 Ketua Polis Daerah seluruh negara dan melibatkan Skuad Aman Wanita (Amanita) di bawah Polis Diraja Malaysia serta anggota Jabatan Sukarelawan Malaysia (RELA) di peringkat daerah yang ditugaskan untuk menyampaikan bantuan segera.

“Anggota RELA di lapangan juga ditugaskan melakukan rondaan bagi mendapatkan maklumat dan bagi tujuan penyaluran bantuan kepada mana-mana individu yang memerlukan bantuan segera,” katanya pada sidang media di Pusat Latihan Polis (Pulapol) Kuala Lumpur di sini, hari ini.

Hamzah berkata pelaksanaan Op Bantu merupakan kolaborasi strategik bersama Kementerian Pembangunan Wanita, Keluarga dan Masyarakat (KPWKM).

“Hari ini pengagihan hampir 50,000 bakul makanan ke seluruh negara telah dilakukan,” katanya.

Beliau dalam masa sama meminta individu yang terputus bekalan makanan supaya memaklumkan kepada IPD berdekatan dan bagi mereka yang tidak dapat hadir, boleh hubungi IPD berhampiran melalui talian rasmi IPD atau talian WhatsApp khas Op Bantu yang akan dimaklumkan kemudian.

Turut hadir pada majlis pelancaran itu Menteri Pembangunan Wanita, Keluarga dan Masyarakat Datuk Seri Rina Mohd Harun.

Sementara itu, Rina berkata inisiatif berkenaan merupakan antara usaha mendekati mereka yang memerlukan bantuan semasa pandemik COVID-19 serta sebagai tindak balas proaktif kepada isu dan situasi yang sedang dihadapi masyarakat.

“Sudah pasti program yang diadakan hari ini menepati konsep tiada siapa yang tertinggal,” katanya.

Dalam kenyataannya pula, Rina berkata kolaborasi strategik antara KPWKM dengan KDN itu akan diteruskan walaupun selepas pandemik COVID-19, bagi menyantuni masyarakat dan memastikan golongan yang memerlukan mendapat bantuan yang sewajarnya.

“Sejajar dengan konsep “whole of government”, kerjasama antara KPWKM dan KDN melalui agensi-agensi di bawahnya akan dapat mewujudkan penglibatan komuniti bagi menangani gejala sosial, membantu rakyat yang memerlukan dan membasmi jenayah,” katanya. – Bernama


Sekolah vernakular kekal jika BN bentuk kerajaan: Presiden UMNO

BANGI, 18 Rabiulawal 1444H, Sabtu – Menjadi kelaziman bagi Barisan Nasional (BN) menggunakan isu sekolah vernakular sebagai modal bagi menarik perhatian pengundi menjelang musim pilihan raya.

Belum lagi mula berkempen, pemimpin utama UMNO memberi jaminan untuk mempertahankan sekolah-sekolah vernakular di negara ini sekiranya parti itu diberikan mandat semula dalam Pilihan Raya Umum ke-15 (PRU15), tidak lama lagi.

Janji manis itu dilaungkan Presidennya, Datuk Seri Dr Ahmad Zahid Hamidi sambil menyifatkan, sekolah vernakular adalah hak masyarakat majmuk di negara ini.

“Saya telah menerima manifesto PRU15 MIC untuk masyarakat India dan saya ingin mengumumkan, selepas mengadakan perbincangan dengan Timbalan Pengerusi BN tadi kita akan masukkan semua manifesto ini dalam manifesto BN.

“Saya yakin jika BN menjadi kerajaan semula soal sekolah India, Cina dan vernakular akan terus dikekalkan dalam sistem pendidikan negara ini.

“Kita perlu kekalkan sekolah vernakular ini kerana ini, it belong to plural society, kita kepunyaan masyarakat majmuk,” katanya seperti dipetik dalam ucapan ketika Perhimpunan Agung Kongres India Malaysia (MIC) ke-76, baru-baru ini.

Katanya lagi, sumbangan masyarakat India cukup jelas bukan sahaja dalam pembangunan ekonomi tetapi juga menerusi bidang lain termasuk pendidikan, sosial serta negara secara keseluruhannya.

“Mana mungkin komuniti India dipinggirkan oleh kerajaan BN. Walaupun ada seorang menteri yang menjaga bidang pendidikan dan ada peruntukan khas untuk sekolah-sekolah Tamil, Cina kerana menteri itu tidak faham dengan dasar pendidikan negara.

“Mereka tidak faham soal pendidikan untuk masyarakat India dan Cina.

“Saya yakin dalam PRU ini, saya berazam bersama-sama Perdana Menteri untuk menggantikan Menteri Pelajaran yang ada kepada menteri dari BN,” katanya.


Aktiviti penanaman padi kawasan PKPD dibenarkan: Ismail Sabri

PUTRAJAYA, 22 Zulkaedah 1442H, Sabtu  – Aktiviti penanaman padi di kawasan yang dikenakan Perintah Kawalan Pergerakan Diperketatkan (PKPD) dibenarkan bagi mengelak masalah kekurangan bekalan beras dalam negara.

Menteri Kanan (Kluster Keselamatan) Datuk Seri Ismail Sabri Yaakob berkata, bagaimanapun petani yang mengusahakan sawah padi perlu mematuhi prosedur operasi standard (SOP) yang ditetapkan kerajaan untuk mengelak jangkitan COVID-19.

“Dengan kebenaran ini, kelangsungan rantaian bekalan makanan terutamanya padi tidak terjejas. Kawasan penanaman padi yang terlibat PKPD seperti Ijok di Kuala Selangor boleh beroperasi seperti biasa,” katanya.

Ismail Sabri berkata demikian pada sidang media bersama Menteri Penyelaras Pelan Pemulihan Negara Tengku Datuk Seri Zafrul Tengku Abdul Aziz di sini hari ini.

Kerajaan sebelum ini mengumumkan pelaksanaan PKPD di beberapa mukim dan lokaliti di Selangor dan Wilayah Persekutuan Kuala Lumpur  selama 14 hari bermula hari ini hingga 16 Julai ekoran trend jangkitan COVID-19 yang tinggi di negeri dan wilayah persekutuan itu.

Turut diumumkan adalah kebenaran operasi bagi  firma guaman untuk memudahkan urusan dokumentasi memandangkan mahkamah akan mula dibuka mulai Isnin ini.

“Ini kerana banyak urusan dokumentasi melibatkan jabatan kerajaan termasuk pejabat tanah, institusi perbankan dan prosiding mahkamah serta lain-lain perlu dilaksanakan,” katanya.

Ismail Sabri berkata, SOP terperinci akan diumumkan oleh Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan dalam masa terdekat.

Mengenai rungutan orang ramai berhubung penutupan masjid ketika ini, Ismail Sabri berkata SOP pembukaan masjid ditentukan oleh kerajaan negeri dan bukannya Majlis Keselamatan Negara (MKN).

“SOP masjid meliputi kebenaran jemaah serta aktiviti tidak dikawal oleh MKN di peringkat persekutuan kerana aktiviti berkaitan agama adalah di bawah kerajaan negeri,” katanya. -Bernama


Bersatu optimis kalahkan Mat Said di DUN Kijal

MARANG, 10 Muharam 1445H, Jumaat – Kewujudan ‘giant killer’ di Dewan Undangan Negeri (DUN) Kijal tidak menggerunkan calon Perikatan Nasional (PN) pada Pilihan Raya Negeri (PRN), 12 Ogos depan.

Ketua Badan Pimpinan Bersatu, Datuk Razali Idris, 57, sebagai calon PN optimis mampu menewaskan Pengerusi Barisan Nasional (BN) Terengganu, Datuk Seri Ahmad Said.

Beliau berkata, trend semasa menunjukkan kebanyakan pengundi muda lebih gemar memilih calon baharu.

“Pengundi (sekarang) hendak cuba muka-muka baharu, orang yang lebih ‘junior’ untuk memberi khidmat kepada masyarakat.

“Lagipun undi diperolehi Barisan Nasional (BN) di DUN Kijal sudah jauh menyusut sewaktu tewas pada kerusi Parlimen Kemaman pada Pilihan Raya Umum ke-15 (PRU15) lalu,” katanya seperti dilapor Kosmo.

Beliau berkata demikian selepas majlis pengumuman calon Perikatan Nasional (PN) bagi PRN Terengganu di Rusila, malam tadi.

Dalam PRU-14, DUN Kijal dimenangi Datuk Seri Ahmad Said, dengan majoriti 1,265 menewaskan calon Pas Nazri Jusoh dan calon PKR Datuk Seri Wan Marzuki.

Dalam pada itu, Razali juga percaya jentera PN dimiliki di DUN Kijal juga mampu memberi tentangan sengit terhadap Ahmad.

Bukan hanya DUN Kijal, beliau turut optimis semua lima calon Bersatu mampu memenangi kerusi DUN Terengganu ditandingi pada PRN kali ini.

“Jadi pilihan raya ini bukan bergaduh, pilihan raya ini menarik sokongan, jadi kita buatlah sebaik mungkin.

“Kita bagi polisi-polisi baru agenda baru Insya-Allah kita diterima oleh masyarakat.

“Lima kerusi Bersatu di Terengganu ada harapan untuk menang dan sekiranya menang kelima-lima memberi bonus kepada PAS,” katanya seperti dilapor Hmetro.

Bersatu akan bertanding di lima kerusi di DUN Terengganu iaitu Kijal, Kuala Besut, Permaisuri, Seberang Takir dan Telemung.


Ismail Sabri tiba di Abu Dhabi untuk lawatan kerja

ABU DHABI, 29 Safar 1444H, Isnin – Perdana Menteri Datuk Seri Ismail Sabri Yaakob tiba di Abu Dhabi untuk mengadakan lawatan kerja empat hari ke Emiriah Arab Bersatu (UAE) bermula hari ini.

Pesawat yang membawa perdana menteri dan delegasi mendarat di Lapangan Terbang Antarabangsa Abu Dhabi pada 8.25 pagi (12.20 tengah hari waktu Malaysia).

Ketibaan beliau disambut Menteri Tenaga dan Infrastruktur UAE Suhail Mohammed Al Mazrouei, Duta UAE ke Malaysia Khalid Ghanim Mohammed Alghaith dan Timbalan Menteri Luar Datuk Kamarudin Jaffar.

Ismail Sabri akan memulakan lawatan beliau hari ini dengan melawat Abu Dhabi National Oil Company (ADNOC) yang fokus utama ialah potensi kerjasama antara ADNOC dan Petronas Malaysia dalam bidang minyak dan gas serta tenaga boleh diperbaharui.

Pada sebelah petang, perdana menteri dijangka mengadakan pertemuan dengan Presiden UAE Sheikh Mohamed bin Zayed Al Nahyan, di Istana Presiden di Abu Dhabi.

Ia merupakan pertemuan pertama antara kedua-dua pemimpin sejak pelantikan Sheikh Mohamed sebagai Presiden baharu UAE pada 14 Mei.

Agenda perbincangan utama antara kedua-dua pemimpin ialah meneroka bidang kerjasama berpotensi untuk mengukuhkan lagi kerjasama yang telah lama terjalin dalam pelbagai bidang antara Malaysia dan UAE.

Antara bidang tumpuan baharu ialah ekonomi digital, keselamatan makanan, pendigitalan pendidikan dan tenaga boleh diperbaharui serta penyertaan Malaysia dalam Program Legasi 5 Tahun.

Kedua-dua pemimpin juga akan bertukar pandangan mengenai pelbagai isu serantau dan antarabangsa yang berkepentingan bersama serta ummah.

Pada Selasa, perdana menteri dijadual menyaksikan pertukaran memorandum persefahaman antara Ranhill Utilities dan Abu Dhabi Future Energy Company PJSC – MASDAR.

Pada 2021, UAE adalah rakan dagangan terbesar Malaysia, destinasi eksport kedua terbesar dan sumber import kedua terbesar dalam kalangan negara Asia Barat.

Bagi tahun 2021, nilai keseluruhan perdagangan Malaysia dengan UAE meningkat sebanyak 7.9 peratus kepada RM22.29 bilion (US$5.38 bilion) berbanding RM20.65 bilion (US$4.93 bilion) pada 2020. – Bernama


Warga Bangladesh maut, 3 rakan cedera dalam kemalangan di Sik

SIK, 14 Syaaban 1442H, Ahad – Seorang lelaki warganegara Bangladesh maut manakala tiga lagi rakan senegaranya cedera selepas kenderaan dinaiki mereka terbabit dalam kemalangan dengan sebuah lori di Jalan Jeniang berhampiran Kampung Gajah Puteh dekat sini, dalam kejadian kira-kira jam 10 pagi tadi.

Ketua Polis Daerah Sik, DSP Abdul Razak Osman berkata, mangsa yang maut adalah seorang pekerja kontrak dikenali sebagai Babul Mohammad Azaharul Islam, 32, yang memandu kenderaan pacuan empat roda jenis Toyota Hilux.

“Mangsa yang mengalami kecederaan parah di kepala maut di lokasi kejadian, manakala tiga rakannya yang menaiki kenderaan sama mengalami kecederaan dalaman.

“Siasatan awal mendapati, kemalangan berlaku selepas kenderaan pacuan empat roda itu secara tiba-tiba keluar dari satu simpang memasuki jalan tersebut dan sebuah lori dipandu seorang lelaki yang sedang melalui jalan itu tidak sempat menekan brek sekali gus berlaku perlanggaran,” katanya dalam kenyataan di sini, hari ini.

Katanya, akibat perlanggaran itu kedua-dua kenderaan terbabas ke tengah jalan, bagaimanapun pemandu lori berkenaan tidak mengalami kecederaan.

Beliau memberitahu, mayat mangsa yang maut telah dibawa ke Hospital Sultanah Bahiyah, Alor Setar untuk dibedah-siasat dan kes disiasat mengikut Seksyen 41(1) Akta Pengangkutan Jalan 1987.

Dalam pada itu, Abdul Razak berkata, polis masih menyiasat identiti tiga lagi warganegara Bangladesh yang mengalami kecederaan dan menyatakan bahawa pihaknya telah menghubungi majikan mereka di Kuala Lumpur berhubung kemalangan itu.

Sementara itu, Pegawai Komander Operasi Kanan Bertugas, Jabatan Bomba dan Penyelamat Malaysia (JPBM) Kedah, Amir Ridzwan Shah Rofiee berkata, pihaknya menerima panggilan kecemasan berhubung kemalangan itu pada jam 10.13 pagi dan tiba di lokasi kejadian pada 10.35 pagi.

“Setiba di lokasi, terdapat empat mangsa dengan seorang daripada mereka maut di lokasi kejadian dan tiga mangsa mengalami kecederaan. Mangsa yang cedera telah dibawa ke Hospital Sik untuk rawatan lanjut,” katanya. – Bernama


Rakyat susah hati, OPR naik pinjaman makin bertambah

Oleh Muhammad Danial Haziq

BANGI, 17 Syawal 1444H, Isnin – Keputusan Bank Negara Malaysia (BNM) menaikkan Kadar Dasar Semalaman (OPR) kepada 3.00 peratus mencetuskan pelbagai reaksi dalam kalangan masyarakat.

Rata-rata rakyat gelisah dan menganggap kenaikan OPR kali kelima sejak 11 Mei tahun lalu membebankan ramai peminjam terutama golongan B40 dan M40.

Segelintir netizen berkongsi bahawa kenaikan kadar OPR menyebabkan peningkatan dalam perbelanjaan bulanan mereka.

“Kesan OPR ni monthly payment naik jadi kena susun semula struktur kewangan,” ujar Muhamamd Syazani.

“Yang kaya akan semakin kaya, yang biasa- biasa akan kekal seperti itu sahaja. Kesimpulannya, berusaha lebih la untuk survive di dunia ini,” kata Aiman Azam.

“Semenjak OPR naik, nak beli barang keperluan pun dah tak mampu. Kalau naik, macam mana nasib kita tahun akan mendatang. Mungkin tak larat lagi bayar loan bank atau isytihar muflis. Sangat menakut kan OPR ni,” kata Zainuddin Jiren.

“OPR naik bukan sebab inflasi semata-mata, foreign investor tak nak melabur di Malaysia, buat apa datang sini kalau US punya rate lagi tinggi dari Malaysia ? Sebab itu BNM kena naikkan OPR,” kata Muez Abdul.

Meskipun begitu, ada yang berpendapat, kenaikan OPR dipengaruhi kadar inflasi yang berlaku di seluruh dunia, hakikatnya tiada perkara yang boleh dilakukan untuk menghalang kenaikan kadar OPR.

Pemilik akaun Facebook, Firdaus Taib berkata, tindakan kerajaan menaikkan kadar OPR adalah satu tindakan yang perlu bagi melawan inflasi.

“Bagus tindakan BNM naikkan OPR untuk lawan inflasi, tapi risau juga sebab ia menunjukkan betapa teruknya keadaan ekonomi dunia sekarang,” katanya.

“Kalau dalam keadaan biasa memang kenaikan OPR ni tiada kesan sangat dekat masyarakat, tapi disebabkan PKP dan COVID sebelum ni ramai masih lagi ‘struggle’ termasuklah saya sendiri,” kata Muhammad Siddiq.

Pertumbuhan ekonomi dijangka menjadi sederhana pada tempoh suku akan datang iaitu kepada 4.8 peratus bagi suku pertama 2023 dan 4.0 peratus pada suku kedua, daripada 7.0 peratus pada suku terakhir 2022.

Kenaikan OPR sangat membimbangkan rakyat terutamanya mereka yang terjejas teruk sepanjang pandemik Covid-19, namun ada juga segelintir yang memahami tindakan BNM berbuat sedemikian.

BNM bagaimanapun yakin pada tahap OPR semasa, pendirian dasar monetari kekal agak akomodatif dan terus menyokong pertumbuhan ekonomi.


COVID-19: 3 sekolah di Dungun diarah tutup

KUALA TERENGGANU, 11 Rabiulawal 1442H, Rabu – Tiga buah sekolah di daerah Dungun telah diarahkan tutup bermula hari ini, ekoran terdapat murid dan pelajarnya yang disahkan positif COVID-19.

Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri Dr Alias Razak berkata, ia melibatkan Sekolah Kebangsaan Kerteh 1, Sekolah Menengah Kebangsaan (SMK) Ketengah Jaya dan SMK Teja Putra.

“Sekolah Kebangsaan Kerteh 1 dan SMK Ketengah Jaya masing-masing diarahkan tutup selama tujuh hari bermula hari ini, manakala SMK Teja Putra pula diarahkan ditutup selama 14 hari.

“Ketiga-tiga sekolah ini diarahkan ditutup untuk disanitasi selepas terdapat pelajar yang positif COVID-19,” katanya dalam kenyataan hari ini.

Terengganu mencatatkan sebanyak 35 kes positif COVID-19 yang masih menerima rawatan, temasuk 11 kes baharu hari ini. – Bernama


Dapat semula pasport ‘petanda’ awal 47 kes Zahid

BANGI, 8 Ramadan 1444H, Khamis – Keputusan Mahkamah Rayuan membenarkan pasport antarabangsa dan diplomatik Timbalan Perdana Menteri, Datuk Seri Ahmad Zahid Hamidi diperoleh secara kekal, membayangkan kepada satu petanda awal terhadap 47 pertuduhan yang sedang dihadapinya ketika ini.

Presiden BERJASA, Haji Zamani Ibrahim tidak menolak kemungkinan keputusan ini akan mempengaruhi pendakwaan ke atasnya membabitkan 47 tuduhan rasuah, pecah amanah dan pengubahan wang haram berhubung dana Yayasan Akalbudi, yang kini di peringkat pembelaan.

Beliau bimbang, penyerahan pasport ini menjadi petanda untuk Ahmad Zahid dibebaskan daripada semua tuduhan, memandangkan kedudukannya kini sebagai individu kedua tertinggi dalam kerajaan.

“Bagi saya tidak ramai yang terperanjat. Saya sendiri pun menjangkakan beliau akan dapat sebab (Ahmad Zahid) bukan individu biasa, beliau Timbalan Perdana Menteri.

“Kita melihat perkara ini seolah-olahnya menggambarkan bahawa apa sahaja boleh berlaku kalau kita ada kuasa. Ini cukup membimbangkan,” katanya.

Isnin lalu, Ahmad Zahid yang juga Menteri Kemajuan Desa dan Wilayah berjaya memperoleh pasport antarabangsa dan diplomatik secara kekal bagi membolehkannya menjalankan tugas rasmi di luar negara.

Panel tiga hakim Mahkamah Rayuan diketuai Datuk Hanipah Farikullah membenarkan permohonan Ahmad Zahid untuk mendapatkan pasport secara kekal selepas berpuas hati bahawa permohonan itu mempunyai merit.

Menurut Haji Zamani, penyerahan pasport bukanlah isu utama yang mahu difokuskan, sebaliknya menegaskan kesilapan Perdana Menteri, Datuk Seri Anwar Ibrahim kerana mengangkat Ahmad Zahid sebagai timbalannya.

“Sepatutnya di awal-awal lagi Perdana Menteri, Datuk Seri Anwar Ibrahim tidak mengangkat beliau sebagai TPM kerana (Ahmad Zahid) telah pun bergelumang dengan tuduhan, bukan satu dua kes tetapi 47 kes.

“Individu sebegini sepatutnya tidak layak diangkat oleh Anwar, apatah lagi diletakkan disebelahnya sebagai timbalan. Ini satu kesilapan besar yang dilakukan Anwar kepada negara kita,” katanya.

Beliau berkata, prinsip Anwar yang sebelum ini tegas mahu memerangi rasuah dan salah guna kuasa seolah tidak selari dengan tindakannya melantik individu mempunyai 47 pertuduhan sebagai Timbalan Perdana Menteri.

“Apa sahaja yang beliau cakap tentang rasuah, tadbir urus dan salahguna kuasa menjadi hambar didengar oleh rakyat dan pimpinan dalam serta luar negara kerana beliau telah salah tindakan dalam mengangkat seorang yang sarat tuduhan mahkamah.

“Bagi saya ini adalah suatu yang menggambarkan negara kita tidak berada di landasan keadilan yang sebenarnya dan negara bukan berada di atas landasan untuk bersungguh membasmi gejala rasuah dan salah laku,” katanya.


Lesen syarikat Emraz Travel & Tours digantung selama 6 bulan

BANGI, 19 Zulhijjah 1444H, Sabtu – Lesen Syarikat Emraz Travel & Tours Sdn Bhd digantung selama enam bulan berkuat kuasa mulai 10 Julai ini sehingga 9 Januari 2024.

Menteri Pelancongan, Seni dan Budaya (MOTAC), Datuk Seri Tiong King Sing berkata, penggantungan lesen syarikat ini adalah selaras dengan Akta Industri Pelancongan 1992 [Akta 482] bawah subseksyen 8(1)(d) iaitu menjalankan perniagaan mengikut cara memudaratkan kepentingan orang awam, industri pelancongan atau ekonomi negara.

“Dalam tempoh penggantungan lesen ini, syarikat tidak boleh mengurusniagakan apa-apa perniagaan baharu seperti mengiklankan pakej umrah dan mengambil jemaah baharu untuk mengerjakan umrah.

“Syarikat tersebut dikehendaki mengambil tindakan memulangkan semula bayaran dan apa-apa dokumen milik jemaah umrah yang memilih untuk membatalkan tempahan dengan syarikat serta membuat penjadualan semula penerbangan umrah yang tertangguh.

“Sekiranya didapati syarikat melanggar syarat ini, tindakan pembatalan lesen boleh diambil dan tiada pembaharuan lesen akan dibenarkan setelah habis tempoh lesen,” katanya dalam kenyataan, hari ini.

Pada 2 April lalu, Lembaga Tabung Haji (TH) menggantung lesen Pengelola Jemaah Haji (PJH) bagi syarikat sama sebagai langkah awal melindungi kebajikan bakal jemaah haji.

Penggantungan itu dibuat berikutan makluman beberapa aduan awam berkenaan perkhidmatan umrah yang diberikan syarikat tersebut.


PBB-Turkiye bincang kesan Perjanjian Bijirin Laut Hitam

GENEVA, 28 Safar 1445H, Khamis – Setiausaha Agung Pertubuhan Bangsa-Bangsa Bersatu (PBB), Antonio Guterres akan mengadakan pertemuan dengan pemimpin Turkiye dan Russia minggu depan bagi membincangkan semula usaha pemulihan Perjanjian Bijirin Laut Hitam.

Beliau berkata, pihaknya akan melakukan sesuatu yang boleh membawa manfaat bagi menjayakan semula inisiatif bijirin Laut Hitam.

Bagaimanapun beliau tidak menjelaskan tarikh sebenar pertemuan akan dilakukan dengan Presiden Recep Tayyip Erdogan, Presiden Ukraine, Volodymyr Zelenskyy atau Menteri Luar Russia, Sergey Lavrov.

Malah Zelenskyy pula dijangka hadir dalam pertemuan yang menghimpunkan pemimpin-pemimpin dunia buat kali pertama.

Buat masa ini Russia bertindak menggantung perjanjian berkenaan sejak Julai lalu berikutan tuntutannya ‘tidak dilaksanakan setakat ini’.

Ia merujuk kepada eksport baja dan kemasukan Bank Pertanian Russia ke dalam sistem pembayaran antarabangsa SWIFT.

Perjanjian Bijirin Laut Hitam ditandatangani di Istabul pada Julai tahun lalu oleh Russia, Ukraine, Turkiye dan PBB dengan mewujudkan koridor selamat melalui Laut Hitam untuk tujuan eksport sejak pencerobohan di Ukraine pada Februari tahun lalu.

Ia juga bertujuan membantu mengekang kenaikan harga selain meredakan krisis makanan global dengan memulihkan aliran gandum, minyak, baja dan produk lain dari Ukraine – salah satu pengeksport bijirin terbesar di dunia. – Agensi


Kadar gaji minimum kekal atau naik masih dibincang MPGN

PUTRAJAYA, 14 Rabiulakhir 1443H, Jumaat – Cadangan sama ada kadar gaji minimum dikekalkan atau dinaikkan masih dalam perbincangan Majlis Perundingan Gaji Negara (MPGN) sebelum dibawa untuk pertimbangan Jemaah Menteri, kata Menteri Sumber Manusia, Datuk Seri M.Saravanan.

Beliau berkata, Jawatankuasa Teknikal Perundingan Gaji Negara (JTPGN) telah membentangkan hasil dapatan serta syor Kajian Impak dan Kajian Semula Perintah Gaji Minimum (PGM) 2020 pada mesyuarat MPGN yang berlangsung semalam.

Antara yang dibincangkan dalam mesyuarat tersebut adalah cadangan daripada majikan agar kadar gaji minimum sedia ada dikekalkan manakala pihak pekerja mengesyorkan supaya kadar gaji minimum dapat dinaikkan.

“Namun demikian, MPGN belum membuat sebarang keputusan pada mesyuarat tersebut,” katanya dalam kenyataan hari ini.

Menurut Saravanan perbincangan serta perincian lanjut akan bersambung dalam mesyuarat MPGN pada 9 Disember ini sebelum dikemukakank  untuk pertimbangan serta persetujuan mesyuarat Jemaah Menteri.

Kajian Impak dan Kajian Semula PGM 2020 dilaksana JTPGN menerusi perundingan awam dan sesi libat urus membabitkan wakil majikan dan pekerja, pertubuhan majikan, kesatuan sekerja dan orang awam bagi mendapatkan input tentang impak pelaksanaan gaji minimum terhadap sosioekonomi negara.

Mengikut Akta MPGN 2011 (Akta 732), PGM hendaklah dikaji semula sekurang-kurangnya sekali setiap dua tahun.

PGM 2020 berkuat kuasa pada 1 Februari 2020.- Bernama


Maybank tak kenakan caj Duitnow QR ketika ini

KUALA LUMPUR, 13 Rabiulawal 1445H, Jumaat – Malayan Banking Bhd (Maybank) hari ini memaklumkan bahawa bank itu tidak mengenakan sebarang yuran berkaitan dengan Duitnow QR dan ini akan diteruskan sehingga diberitahu kelak.

“Semua peniaga boleh terus menerima pembayaran Duitnow QR tanpa caj, seperti amalan hari ini,” katanya dalam satu kenyataan.

Sebarang perubahan akan dimaklumkan kepada peniaga dengan lebih awal, kata bank tersebut.

Payments Network Malaysia Sdn Bhd (PayNet), yang mengendalikan kod DuitNow QR, baru-baru ini menjelaskan bahawa penepian bagi caj kadar diskaun pedagang (MDR) selama empat tahun ke atas peniaga akan tamat tempoh pada 1 Nov 2023.

Buat masa ini, pembayaran kad debit dan kredit adalah tertakluk kepada MDR. – Bernama


WHO tubuh pasukan penyiasat baharu kaji asal-usul COVID-19

GENEVA, 4 Muharram 1443H, Jumaat – Pertubuhan Kesihatan Sedunia (WHO) menubuhkan sebuah pasukan penyiasat baharu bagi meneruskan kajian mengenai asal-usul wabak COVID-19.

Penubuhan pasukan itu dibuat selepas China mengkritik kajian organisasi kesihatan berkenaan yang didakwa bertujuan politik.

“Setelah penerbitan laporan bersama WHO-China mengenai kajian fasa satu mengenai asal-usul virus SARS-CoV-2 pada Mac 2021, WHO menggariskan siri kajian berikutnya.

“… dan terus mengadakan perbincangan dengan anggota dan pakar mengenai langkah seterusnya,” kata WHO.

Organisasi itu bagaimanapun berkata, China dan negara-negara lain menyifatkan bahawa kajian pada Mac itu telah ‘dipolitikkan’ dan WHO bertindak kerana tekanan politik.

Pada 17 Julai, Ketua Pengarah WHO, Tedros Ghebreyesus mengharapkan sokongan China untuk fasa seterusnya proses kajian untuk mengenal pasti asal-usul SARS-CoV-2, virus yang menyebabkan fasa pertama coronavirus.

Amerika Syarikat (AS) yang terlibat sepenuhnya dengan WHO mengkritik laporan itu bersama beberapa negara lain, dengan mendesak penyelidikan lanjut dibuat.

Desakan itu turut mendapat kritikan daripada China.

Oleh itu, WHO meminta semua pemerintah supaya tidak mempolitikkan situasi dan bekerjasama bagi mempercepatkan kajian mengenai asal-usul pandemik berkenaan.

“Asal-usul SARS-CoV-2 tidak boleh mengaitkan, menyalahkan atau menunding jari (kepada sesiapa).

“Kerana sekarang sangat penting untuk semua mengetahui bagaimana wabak COVID-19 ini bermula, untuk menjadi contoh bagi kejadian pada masa akan datang,” kata WHO. – Agensi